Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-9-2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΣΤ΄ συνεδριάσεως, της Τετάρτης 11 Σεπτεμβρίου 2019, σε ό,τι αφορά τη ψήφιση στο σύνολο του σχεδίου νόμου: «Κύρωση της από 24-07-2019 Π.Ν.Π. «Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018 (Α΄ 127), σύσταση και καταστατικό λειτουργίας της εταιρείας «Μάτι Ξανά» και άλλες διατάξεις»]] Πριν εισέλθουμε στην ημερήσια διάταξη της νομοθετικής εργασίας, θα γίνει πρώτα αναφορά από το Προεδρείο για την ημέρα εθνικής μνήμης της Γενοκτονίας των Ελλήνων της Μικράς Ασίας. Η Βουλή των Ελλήνων, με ομόφωνη απόφαση της 24ης Σεπτεμβρίου του 1998 καθιέρωσε τη 14η Σεπτεμβρίου ως ημέρα εθνικής μνήμης της Γενοκτονίας των Ελλήνων της Μικράς Ασίας από το τουρκικό κράτος. Έτσι, σήμερα τιμούμε την ημέρα αυτή, κάνοντας αναφορά στα θλιβερά γεγονότα του Σεπτεμβρίου του 1922, που τερμάτισαν τη μακροχρόνια ιστορική παρουσία των Ελλήνων στην ιωνική γη. Ενενήντα επτά χρόνια μετά τη Μικρασιατική Καταστροφή τιμούμε όχι μόνο όσους έχασαν τη ζωή τους, αλλά και όσους επέζησαν από τα τραγικά γεγονότα και κατάφεραν να φτάσουν στην Ελλάδα ως πρόσφυγες. Ακόμη, την ημέρα αυτή η Εκκλησία μας τιμά τη μνήμη του Αγίου Εθνοϊερομάρτυρος Χρυσοστόμου Σμύρνης, ο οποίος μολονότι είχε τη δυνατότητα να φύγει και να γλιτώσει τη ζωή του, επέλεξε να θυσιαστεί, ως καλός ποιμένας, υπέρ του ποιμνίου του και έτσι παρέμεινε ως το τέλος στις επάλξεις του αγώνα και της αντίστασης. Για πολλούς ιστορικούς η Γενοκτονία των Ελλήνων της Μικράς Ασίας θεωρείται ισάξια της Άλωσης της Πόλης. Η Σμύρνη ήταν το μεγαλύτερο πνευματικό κέντρο της Μικράς Ασίας, με κυρίαρχο στοιχείο το ελληνικό. Ο Ελληνισμός της Μικράς Ασίας ανέπτυξε τέχνες και γράμματα. Εκεί άνθισε η οικονομία και το εμπόριο. Σήμερα, λοιπόν, τιμούμε όλους όσοι έχασαν τη ζωή τους βίαια. Ο πλήρης απολογισμός της καταστροφής αυτής, που συντελέστηκε ιστορικά σε δύο περιόδους, 1914-1918 και 1920-1924, είναι πράγματι πολύ δύσκολος. Οι αρπαγές και οι λεηλασίες σπιτιών και περιουσιών, οι γεωργικές και κτηνοτροφικές καταστροφές, το γκρέμισμα σχολείων και ναών, οι μαρτυρικοί βασανισμοί αιχμαλώτων αποτελούν μερικά από τα θλιβερά γεγονότα. Τιμούμε όμως και τη μνήμη όσων επέζησαν και ήρθαν πρόσφυγες στην Ελλάδα κάτω από πολύ δύσκολες συνθήκες. Παρά τις κακουχίες και τη συχνή αμφισβήτηση των γηγενών, οι Έλληνες που προέρχονταν από τη Μικρά Ασία κατάφεραν να προκόψουν και να διακριθούν σε πολλούς τομείς της ελληνικής κοινωνίας. Βοήθησαν στην πολιτική, κοινωνική και οικονομική ανάκαμψη της Ελλάδας. Εξίσου σημαντική ήταν και η πολιτισμική τους συνεισφορά. Μέσα από τις διηγήσεις, τα τραγούδια και τους χορούς κατάφεραν να κρατήσουν ζωντανή στη μνήμη μας τη Σμύρνη, το Αϊβαλί, το Ικόνιο, την Καισάρεια, την Τραπεζούντα και τη Σαμψούντα. Η Γενοκτονία των Ελλήνων της Μικράς Ασίας αποτελεί ένα αδιαμφισβήτητο ιστορικό γεγονός. Η τιμή στη μνήμη των θυμάτων της Γενοκτονίας δεν στρέφεται εναντίον της σημερινής Τουρκίας ή του τουρκικού λαού. Η Ελλάδα επιθυμεί καλές και ειλικρινείς σχέσεις με όλους τους γείτονες, εταίρους και συμμάχους, συμπεριλαμβανομένης και της Τουρκίας. Όμως, δεν πρόκειται να κάνουμε καμμία έκπτωση στις αρχές του Διεθνούς Δικαίου και της καλής γειτονίας. Καλούμε τη γείτονα χώρα να προσηλωθεί σε αυτές τις αρχές και τις αξίες, προκειμένου να μπορέσουμε από κοινού να οικοδομήσουμε ένα μέλλον ασφάλειας και ευημερίας για τους λαούς μας. Οι προκλήσεις και η παραβίαση κυριαρχικών δικαιωμάτων τρίτων χωρών από την Άγκυρα δεν βοηθάει την περιφερειακή σταθερότητα. Η Ελλάδα, σε κάθε περίπτωση, θα παραμείνει φάρος δημοκρατίας και σταθερότητας στη Νοτιοανατολική Ευρώπη και στη Μεσόγειο. Σας ευχαριστώ και σας καλώ να τηρήσουμε ενός λεπτού σιγή. [[Στο σημείο αυτό τηρείται στην Αίθουσα ενός λεπτού σιγή]] Σας ευχαριστώ πολύ. [[Χειροκροτήματα από όλες τις πτέρυγες της Βουλής]] Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Πέμπτης 19 Σεπτεμβρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 7/16-9-2019 επίκαιρη ερώτηση του Βουλευτή A΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Ανάπτυξης και Επενδύσεων, με θέμα: «Προστασία πολιτών - δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών». 2. Η με αριθμό 6/13-9-2019 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Να αντιμετωπισθούν τα προβλήματα και να παύσει η εγκατάλειψη του Κρατικού Ιδρύματος Βυτίνας.». 3. Η με αριθμό 18/17-9-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Για τις ληστρικές τιμές των σταφυλιών στην Περιφερειακή Ενότητα Ηρακλείου». 4. Η με αριθμό 13/17-9-2019 επίκαιρη ερώτηση του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Ανάπτυξης και Επενδύσεων, με θέμα: «Αλλαγή του νομοθετικού πλαισίου για τον αιγιαλό.». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 9/17-9-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Καθυστερεί υπερβολικά η έκδοση συντάξεων και τα προβλήματα των μικροσυνταξιούχων είναι ιδιαίτερα έντονα μετά την μείωση των εισοδημάτων τους, την κατάργηση του ΕΚΑΣ και του κατώτερου πλαφόν στη σύνταξη. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Οργανισμού Ασφάλειας Δικτύων και Πληροφοριών (ENISA), "Ευρωπαϊκού Οργανισμού Κυβερνοασφάλειας (ENISA)"». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Συμφωνεί το Σώμα;
Κύριε Πρόεδρε, θα ήθελα τον λόγο.
Ορίστε, κύριε Λοβέρδο.
Κύριε Πρόεδρε, κατάλαβα ότι μπαίνετε στην ανακοίνωση του εισηγητή του πρώτου κόμματος. Αυτό κατάλαβα και γι' αυτό ζήτησα τον λόγο. Αν κατάλαβα λάθος, με συγχωρείτε.
Όχι, δεν έχετε καταλάβει καλά.
Έχετε ανακοινώσει τη διαδικασία;
Μπαίνουμε στη διαδικασία της ημερήσιας διάταξης, δηλαδή της κύρωσης αυτής της συμφωνίας, όπου σύμφωνα με τη διαδικασία του άρθρου 108 του Κανονισμού της Βουλής έχουν δικαίωμα να λάβουν τον λόγο μόνο όσοι εξέφρασαν αντίρρηση. Εσείς είστε έμπειρος, παλαιός και το γνωρίζετε. Αυτοί που έχουν αντίρρηση για την κύρωση, μπορούν να ζητήσουν τον λόγο. Μπορούν, όμως, και να μην τον ζητήσουν. Έχετε αντίρρηση, κύριε Κεγκέρογλου;
Κύριε Πρόεδρε, φαίνεται και από τα Πρακτικά ότι έχουμε καταψηφίσει και, βεβαίως, θα διεκδικήσουμε το δικαίωμα να μιλήσουμε και στην Ολομέλεια.
Εγώ βλέπω ότι η Νέα Δημοκρατία ψήφισε υπέρ, ο ΣΥΡΙΖΑ ψήφισε υπέρ, το Κίνημα Αλλαγής καταψήφισε, το Κομμουνιστικό Κόμμα Ελλάδας καταψήφισε, η Ελληνική Λύση εξέφρασε επιφύλαξη, άρα έχει δικαίωμα να ομιλήσει και το ΜέΡΑ25 έχει δικαίωμα να ομιλήσει, γιατί καταψήφισε. Κατά κοινοβουλευτική σειρά, λοιπόν, κύριε Κεγκέρογλου, έχετε τον λόγο.
Κύριε Πρόεδρε, θα έχουμε τον λόγο και οι Κοινοβουλευτικοί Εκπρόσωποι, φαντάζομαι.
Πάντα έχουν τον λόγο οι Κοινοβουλευτικοί Εκπρόσωποι, κύριε Λοβέρδο.
Κυρίες και κύριοι συνάδελφοι, έρχεται στην Ολομέλεια ένα νομοσχέδιο που αφορά τη μεταφορά του οργανισμού και της έδρας του ENISA από το Ηράκλειο Κρήτης στην Αθήνα. Από ιδιόκτητα, σύγχρονα κτήρια στο Ηράκλειο, από μία θέση δίπλα στο ΙΤΕ - το καμάρι της τεχνολογίας της χώρας μας - , έρχεται και αναζητεί στέγη πλέον στην Αθήνα, με μια διαδρομή από το Μαρκόπουλο, στο Μαρούσι και δεν ξέρω σε ποιες άλλες περιοχές, σε δημόσιο ή σε ιδιόκτητο κτήριο, με ενοίκια τα οποία πλησιάζουν τις 640 χιλιάδες και με την αιτιολογία - όπως αναγράφεται στις απαντήσεις των Υπουργών, δεν είναι δικά μου - , το μηνιαίο μίσθωμα κ.λπ.: «Το κτήριο επί της Βασιλίσσης Σοφίας στο Μαρούσι ως πλέον κατάλληλο κτήριο - πληροί τις τεχνικές προδιαγραφές - είναι κοντά στο αεροδρόμιο των Σπάτων». Το επιχείρημα αυτών που ήθελαν τη μεταφορά του οργανισμού από το Ηράκλειο στην Αττική ήταν ότι θέλουν ο ENISA, ο οργανισμός για την ασφάλεια των Δικτύων και των Τηλεπικοινωνιών, η αιχμή του δόρατος της τεχνολογικής εξέλιξης, να είναι - λέει - περισσότερο κοντά στις Βρυξέλλες και στις ευρωπαϊκές πρωτεύουσες. Αυτό κατά τους κυβερνώντες, χθεσινούς και σημερινούς, σημαίνει ότι πρέπει να είναι σε κάποιο δήμο της Αττικής. Πραγματικά είναι ένα επιχείρημα το οποίο δεν στέκει, γιατί τη σύγχρονη εποχή και ειδικά για τον ENISA και τους οργανισμούς που έχουν αυτήν την τεχνολογία στα χέρια τους και που ασχολούνται με αυτή την τεχνολογία, οι αποστάσεις και η θέση τέτοιου τύπου δεν χωρεί. Άλλα επιχειρήματα μπορεί να υπάρχουν, όπως ότι για να έλθουν τα στελέχη θέλουν να είναι σε μία μεγάλη πόλη, σε μία μεγαλούπολη και δεν θέλουν να είναι σε μια πόλη των διακοσίων πενήντα χιλιάδων, όπως το Ηράκλειο, δεν θέλουν να είναι στην Κρήτη και να μπαίνουν πιθανόν σε δεύτερο αεροπλάνο. Ξέρετε, θέλουν κάτι παραπάνω από τη ζωή τους. Τέτοια επιχειρήματα θα μπορούσα να τα ακούσω αν και δεν τα αποδέχομαι. Ψεύτικα επιχειρήματα, όμως, όχι. Η σκοπιμότητα της μεταφοράς είναι συγκεκριμένη. Και, βεβαίως, υπήρξαν πάρα πολλές προσπάθειες αυτός ο οργανισμός να μεταφερθεί, οι οποίες εντάχθηκαν και συντονίστηκαν μετά την αλλαγή γενικού διευθυντή. Και, δυστυχώς, βρήκαν ευήκοα ώτα στον Υπουργό κ. Βορίδη και στη συνέχεια στην επόμενη κυβέρνηση του ΣΥΡΙΖΑ, στον κ. Παππά και στους λοιπούς, στον κ. Σπίρτζη, στον κ. Τσακαλώτο. Τον Νοέμβριο του 2018 υπεγράφη η συμφωνία για τη μεταφορά της έδρας του οργανισμού. Πέρασε ένα αρκετά μεγάλο διάστημα και την 1η Απριλίου έγιναν τα εγκαίνια του σύγχρονου κτηρίου στην Κρήτη. Ήταν σύμπτωση το ότι ήταν 1η Απριλίου; Πραγματικά είναι να γελάει κανείς. Επαίνεσαν όλοι τον οργανισμό, θυμήθηκαν όλοι ότι ο οργανισμός αυτός ήρθε επί Ελληνικής Προεδρίας, το 2003, όπως θυμήθηκαν όλοι ότι ένας οργανισμός σήμερα για την ασφάλεια των δικτύων και των τηλεπικοινωνιών είναι παραπάνω από απαραίτητος και πρέπει πραγματικά να συγχρονιστεί η Ευρώπη με την Δ΄ Βιομηχανική Επανάσταση και να διασφαλίσει τις επικοινωνίες των πολιτών. Μετά από δέκα ημέρες ο κ. Παππάς κατέθεσε νομοσχέδιο για τη μεταφορά της έδρας από το ιδιόκτητο κτήριο στην Αθήνα. Ήρθαν οι εκλογές, το νομοσχέδιο δεν συζητήθηκε ποτέ και ήρθε η επόμενη κυβέρνηση. Ήρθε η επόμενη κυβέρνηση, λοιπόν, η οποία είχε καταθέσει ως αντιπολίτευση μέχρι το Μάιο του 2019 δεκαεπτά ερωτήσεις. Πρωτεργάτης ήταν ο κ. Αυγενάκης, ο Ηρακλειώτης Βουλευτής, αλλά και άλλοι, η κ. Μισέλ Ασημακοπούλου κ.λπ.. Το τι λένε στις ερωτήσεις, μπορεί να το δει κάποιος. Είναι πάρα πολλές. Όμως, σημασία έχουν και οι απαντήσεις, έχουν σημασία τα φαιδρά επιχειρήματα Υπουργών για όλο αυτό το οποίο στήθηκε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο χρόνο, κύριε Πρόεδρε, αν έχετε την καλοσύνη.
Ναι, κύριε Κεγκέρογλου, θα σας δώσω παραπάνω χρόνο.
Και ξέρετε, δεν είναι ένα θέμα τοπικιστικό, όπως πήγαν να το παρουσιάσουν κάποιοι. Είναι ένα θέμα που έχει να κάνει με την αντίληψη που διακατέχει και το ΣΥΡΙΖΑ και τη Νέα Δημοκρατία για το πώς αντιλαμβάνονται τις εξελίξεις και τον ρόλο των περιφερειών. Είναι δυνατόν από το Δήμο Μαρκόπουλου να μπορεί να έχει καλύτερη επικοινωνία με τις Βρυξέλλες και τις άλλες ευρωπαϊκές πρωτεύουσες απ' ότι από το Ηράκλειο; Πού στέκει αυτό; Πού μπορεί να σταθεί ένα τέτοιο επιχείρημα κι έρχεται σε νομοσχέδιο; Έρχεται σε νομοσχέδιο! Γιατί όταν έχεις φτιάξει ιδιόκτητα κτήρια με την ευρωπαϊκή χρηματοδότηση λες, «Όχι, θα νοικιάσω τώρα κτήρια»; «Στην αρχή…» - λέει - «…θα γίνει προσπάθεια να εξευρεθεί δημόσιο κτήριο, αλλά αν δε υπάρχει, θα νοικιάσουμε κτήρια». Υπάρχουν κτήρια; Έχετε βρει; Οι εξακόσιες σαράντα χιλιάδες του ΓΛΚ είναι γεγονός; Είναι η αντίληψη για τη σημασία, λοιπόν, που δίνετε στην περιφέρεια, είναι η διαστρέβλωση της πραγματικότητας γιατί όλα τα θέλετε στην αυλή σας. Και μιλώ για σας που εντρυφείτε, εδώ, πέριξ των Αθηνών και του Κολωνακίου και οι οποίοι δεν έχετε την αντίληψη που έχουμε εμείς ως κόμμα για τον ρόλο που μπορούν να παίξουν οι ελληνικές περιφέρειες. Έχουμε, λοιπόν, ένα θέμα πάρα πολύ σοβαρό. Η Ελλάδα επί ευρωπαϊκής προεδρίας, με πρωθυπουργό τον Κώστα Σημίτη, πέτυχε πάρα πολλά πράγματα και οι επόμενοι δεν μπορούν να τα διατηρήσουν. Είναι, βέβαια, ένα γενικότερο φαινόμενο: το τεράστιο έργο του ΠΑΣΟΚ στη Μεταπολίτευση, σε όλους τους τομείς και δεν μπορούμε να το αξιοποιήσουμε. Ένα παράδειγμα θα πω: ΄Εχουμε επτά πανεπιστημιακά νοσοκομεία, πενήντα νομαρχιακά νοσοκομεία, εκατόν ογδόντα κέντρα υγείας και οι τελευταίες κυβερνήσεις δεν μπορούν καν να τα συντηρήσουν, να τα στελεχώσουν, να τα διατηρήσουν. Είναι κι αυτό ένα παράδειγμα. Δεν μπορούμε να διαχειριστούμε τις επιτυχίες. Δεν μπορούμε να διαχειριστούμε την επιτυχία της ένταξης στην Ευρωζώνη. Και μπήκαμε σε μία άλλη περίοδο αμέσως μετά, το 2003, με προβλήματα, με εκτροχιασμούς, με κρίση. Είναι δυστυχώς και η μέρα - που θυμήθηκα - με τη Μικρασιατική Καταστροφή. Τι αποδείχτηκε; Και σήμερα ανάλογο είναι. Δεν μπορέσαμε, ως Ελλάδα, να διαχειριστούμε, με εθνική συνεννόηση, τη μεγάλη επιτυχία της Συμφωνίας των Σεβρών, δεν μπορέσαμε να διαχειριστούμε τις μεγάλες επιτυχίες του Ελευθερίου Βενιζέλου τότε. Διχασμός, Μικρασιατική Καταστροφή και συνέχεια προβλήματα. Το ίδιο έγινε και μετά την ένταξη στην Ευρωζώνη, μετά τις μεγάλες επιτυχίες της χώρας. Δεν καταφέραμε να τα διαχειριστούμε. Εκτροχιασμός, ναι, πόλωση και διχασμός, που συνεχίζονται και σήμερα, και συνεχείς μικρές και μεγάλες ήττες. Και είναι ήττες για την πατρίδα. Και αυτή τη θεωρώ μικρή ήττα της Ελλάδας των περιφερειών, της Ευρώπης των περιφερειών! Και τη θεωρώ και ήττα της προόδου και της τεχνολογίας! Εμείς είμαστε απέναντι σε αυτή τη συμπαιγνία ΣΥΡΙΖΑ και Νέας Δημοκρατίας. Είμαστε απέναντι σε αυτή τη «σιωπή των αμνών», που με τον έναν ή τον άλλο τρόπο συναινούν σε αυτήν την πρωτοβουλία της Κυβέρνησης. Γιατί από τα μικρά ερχόμαστε και στα μεγάλα. Διότι είναι αντιπροσωπευτικό παράδειγμα οσφυοκαμψίας. Είναι αντιπροσωπευτικό παράδειγμα που δείχνει πώς η κυβέρνηση του ΣΥΡΙΖΑ το 2015 μας έφερε το τρίτο μνημόνιο. Είναι χαρακτηριστικό παράδειγμα που μας δείχνει και αυτό το οποίο συμβαίνει τώρα με τον κ. Μητσοτάκη, που δεν τολμά να επαναδιαπραγματευτεί τις υπογραφές και τη θηλιά που έχει βάλει ο κ. Τσίπρας στο λαιμό της Ελλάδας και της κοινωνίας. Καταψηφίζουμε, λοιπόν, αυτή την μεταφορά του οργανισμού και με κάθε τρόπο θα στηρίξουμε αυτό που εμείς ξεκινήσαμε, τη δυνατότητα να δημιουργηθεί ένας ισχυρός οργανισμός και για την ασφάλεια των επικοινωνιών, αλλά βεβαίως και να μην υπάρχουν άλλες, καινούργιες ήττες για την Ελλάδα των περιφερειών, για την πρόοδο αυτού του τόπου. α επιχειρήματα της εισηγητικής έκθεσης αυτού του νομοσχεδίου θα μείνουν στην ιστορία ως φαιδρά, αλλά και ως κυνικά επιχειρήματα.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Είναι και κυνικά, γιατί, όπως αναφέρεται, «Διαμαρτύρονται εκεί στο Ηράκλειο και θα τους αφήσουμε ένα γραφείο…» - ακούστε την αιτιολογία - «…για να διευκολυνθεί η μεταφορά της έδρας στην Αθήνα».
Εντάξει, τα είπατε. Μην επαναλαμβάνεστε.
Κυνισμός και πάνω απ' όλα αστοιχείωτες εισηγητικές εκθέσεις, που είναι ντροπή γι' αυτούς που υπέγραψαν τη συμφωνία, αλλά και γι' αυτούς που την υποστηρίζουν μέσα σε αυτήν τη Βουλή. Καλώ τους Βουλευτές της Κρήτης, που είχαν τη θέση ότι έπρεπε να μείνει ο ENISA στο Ηράκλειο, να μην ψηφίσουν αυτήν τη συμφωνία. Αν την ψηφίσουν, απλώς κοροϊδεύουν για άλλη μία φορά. Ευχαριστώ.
Κύριε Συντυχάκη, πριν συνεχίσουμε με τους επόμενους ομιλητές, τους συναδέλφους από τα άλλα κόμματα, ζήτησε και θα πάρει τον λόγο - ίσως έπρεπε να το ζητήσει από την αρχή, όπως θα ήταν σωστότερο - ο κύριος Υπουργός. Μετά θα ακολουθήσουν όσοι συνάδελφοι δικαιούστε να πάρετε τον λόγο. Κύριε Υπουργέ, έχετε τον λόγο.
Κυρίες και κύριοι Βουλευτές, η Βουλή των Ελλήνων καλείται σήμερα να συζητήσει και να κυρώσει τη Συμφωνία Έδρας μεταξύ της Κυβέρνησης της Ελληνικής Δημοκρατίας και του ENISA, του Ευρωπαϊκού Οργανισμού Ασφάλειας Δικτύων και Πληροφοριών, πλέον γνωστού και ως Ευρωπαϊκού Οργανισμού Κυβερνοασφάλειας. Το θέμα έχει ήδη αναλυθεί εκτενώς στην αρμόδια Επιτροπή Δημόσιας Διοίκησης, Δημόσιας Τάξης και Δικαιοσύνης, αλλά με την ανοχή των μελών της επιτροπής θα ήθελα να επαναλάβω στην Ολομέλεια επιγραμματικά ορισμένα στοιχεία τα οποία ήδη ακούστηκαν. Η συμφωνία αρχικά υπεγράφη το Νοέμβριο του 2018 από την προηγούμενη κυβέρνηση. Αντικαθιστά την προϋφιστάμενη συμφωνία που είχε υπογραφεί το 2005 και είχε κυρωθεί δύο χρόνια αργότερα, το 2007 και αφορούσε ουσιαστικά την εγκατάσταση αυτού του Οργανισμού, του ENISA. O ENISA ιδρύεται το 2004, έχει, δηλαδή, δεκαπέντε χρόνια ζωής - ιδρύθηκε με τον κανονισμό 460- και η αποστολή του είχε να κάνει με αυτά τα αναδυόμενα θέματα της προστασίας κρίσιμων υποδομών και της πληροφόρησης και της εκπαίδευσης και της στρατηγικής σε ευρωπαϊκό επίπεδο. Η αρχική έδρα του οργανισμού, όπως ήδη ακούστηκε, ήταν το Ηράκλειο της Κρήτης και ταυτόχρονα δημιουργήθηκε στην Αθήνα και ένα γραφείο διασύνδεσης. Στο πλαίσιο της δικαιοδοσίας του, πολύ γρήγορα ο οργανισμός αυτός ανέπτυξε στενή και συστηματική συνεργασία με τα κράτη μέλη, με την Κομισιόν, με πανεπιστήμια. Νομίζω, όμως, ότι το πιο ενδιαφέρον εδώ είναι η ουσία, είναι να καταλάβουμε και εμείς οι ίδιοι για ποιο λόγο η πολιτική προστασίας των κρίσιμων υποδομών είναι πάρα πολύ ουσιαστική και πάρα πολύ αναγκαία. Κρίσιμες υποδομές κατ' αρχάς ορίζονται οι υποδομές ζωτικής σημασίας, αγαθά, συστήματα ή υποσυστήματα που είναι απαραίτητα για την διατήρηση των ζωτικών λειτουργιών της κοινωνίας, όπως είναι δίκτυα ύδρευσης, συστήματα διανομής και μεταφοράς ενέργειας, υποδομές, λιμάνια, αεροδρόμια. Επίσης, το δίκτυο της κινητής τηλεφωνίας είναι μία τέτοιου τύπου κρίσιμη υποδομή. Και είναι πολύ σημαντικό να έχουμε τόσο ευρωπαϊκή πολιτική για τις κρίσιμες υποδομές όσο και εθνική πολιτική για τις κρίσιμες υποδομές. Και εδώ επιτρέψτε μου να αναφέρω δύο παραδείγματα, τα οποία κατά τη γνώμη μου είναι πολύ ενδιαφέροντα να τα έχουμε κατά νου. Το ένα είναι πολύ κοντινό μας, γιατί αφορά την Κύπρο. Στις 11 Ιουλίου του 2011 στην Κύπρο - όπως γνωρίζουμε όλοι - είχε σημειωθεί μία έκρηξη στη ναυτική βάση Ευάγγελος Φλωράκης στο Μαρί. Η έκρηξη είχε ξεκινήσει από ένα από τα ενενήντα οκτώ εμπορευματοκιβώτια με εκρηκτικά και όπλα, που ήταν στο προαύλιο του στρατοπέδου. Είχαν κατασχεθεί δύο χρόνια νωρίτερα από ένα ρωσικό πλοίο. Πολύ σύντομα η έκρηξη αυτή επεκτάθηκε. Πέθαναν δεκατρείς άνθρωποι αρχικά και τραυματίστηκαν άλλοι εξήντα δύο, εκ των οποίων ένας κατέληξε αργότερα στο νοσοκομείο. Και η πυρκαγιά από τη μεγάλη έκρηξη είχε και μία πρόσθετη συνέπεια. Δίπλα από το στρατόπεδο ήταν το μεγαλύτερο εργοστάσιο παραγωγής ηλεκτρικής ενέργειας της Κύπρου. Ήταν ο σταθμός του Βασιλικού. Βυθίστηκε το νησί στο σκοτάδι για μέρες. Αναγκάστηκε να αγοράσει ρεύμα μάλιστα και από τα κατεχόμενα. Και υπολογίστηκε αργότερα ότι η ζημιά αυτή είχε κοστίσει το 13,8% του ΑΕΠ στην Κύπρο και ότι έπαιξε πάρα πολύ μεγάλο ρόλο και στις μεταγενέστερες οικονομικές διεργασίες, ακόμη και στην υπογραφή του σχετικού μνημονίου από την κυπριακή κυβέρνηση. Ο σταθμός αυτός ήταν μία κρίσιμη υποδομή. Δεν είναι αμιγώς ψηφιακό. Και πλέον αυτό το χάσμα ανάμεσα στη φυσική και στην ψηφιακή σφαίρα έχει μειωθεί πολύ. Έπρεπε, όμως, να έχει αποφευχθεί. Και τέτοιου τύπου συμβάντα είναι εξαιρετικά σπάνια, αλλά είναι εξαιρετικά ουσιαστικά. Έχουν τεράστιες επιπτώσεις. δεν τα μαθαίνουμε συνήθως, γιατί είτε τα προλαμβάνουν οι ειδικοί είτε σε πολλές απόπειρες δεν γίνονται ποτέ γνωστές οι εκβάσεις τους έξω από έναν κλειστό κύκλο ειδικών ή πολιτικών υπευθύνων. Αλλά ο πόλεμος που μαίνεται ανάμεσα σε αυτούς που είναι αρμόδιοι για την προστασία των κρίσιμων υποδομών των χωρών και σε εκείνους που προσπαθούν να τα βλάψουν είναι λυσσαλέος αλλά σιωπηρός. Το πιο γνωστό παράδειγμα συμβάντος κυβερνοασφάλειας - είναι πιο παλιό, πριν από έντεκα χρόνια - είναι στο εργοστάσιο, στην πυρηνική εγκατάσταση Νατάνζ στο Ιράν. Με έναν ιό - όπου κανείς δεν ξέρει επίσημα ποιος τον τοποθέτησε, είχε μπει με ένα USB stick από έναν διπλωματικό σάκο - κατάφερε κάποιος να καταστρέψει ένα εργοστάσιο παραγωγής πυρηνικής ενέργειας. Και αυτός ο ιός Stuxnet θεωρήθηκε το πρώτο ψηφιακό όπλο μαζικής καταστροφής. Και φυσικά διαβάζουμε όλοι, ακούμε όλες αυτές τις ιστορίες σε σχέση με το πώς μεγάλες βάσεις δεδομένων πλέον μπορούν να αξιοποιηθούν ακόμη και για να επηρεάσει ένα κράτος ενδεχομένως εκλογικές εκβάσεις σε ένα άλλο κράτος και να επηρεάσει απευθείας τις κρίσιμες υποδομές του. Η κυβερνοασφάλεια και η πολιτική προστασίας κρίσιμων υποδομών είναι προτεραιότητα για την Κυβέρνηση. Είναι δεδομένο - και αυτό πρέπει να το δούμε, να ξεκινήσουμε να κινούμαστε άμεσα - ότι στο επόμενο αναπτυξιακό διυπουργικό νομοσχέδιο θα υπάρχει μία πρόβλεψη αναφορικά με τη νέα οργανωτική δομή στο Υπουργείο Ψηφιακής Διακυβέρνησης σε σχέση με την εθνική στρατηγική κυβερνοασφάλειας και τον ορισμό της Εθνικής Αρχής Κυβερνοασφάλειας. Και εδώ το πολύ ενδιαφέρον για εμάς σε σχέση με τον ENISA είναι το εξής: Πώς θα μπορέσουμε να γίνουμε από μία χώρα που απλά φιλοξενεί τον ENISA, μία χώρα που αξιοποιεί τον ENISA. Είναι τόσο απλό. Γιατί υπάρχουν τριάντα τρεις αποκεντρωμένοι οργανισμοί της Ευρωπαϊκής Ένωσης συνολικά. Παρεμπιπτόντως οι έντεκα δεν είναι σε πρωτεύουσες. Στην Ελλάδα φιλοξενούμε δύο. Οι δύο που φιλοξενούμε είναι το Cedefop στη Θεσσαλονίκη και ο ENISA. Και με αυτή την συμφωνία αυτό που προσπαθήσαμε να κάνουμε είναι να διασφαλίσουμε ότι θα παραμείνει στη χώρα μας. Γιατί από ορισμένου χρόνου, αναγνωρίστηκε στην πορεία η αξία του και κατέστη ένας οργανισμός αορίστου χρόνου. Η συμφωνία, βέβαια, αυτή δεν έρχεται να παράγει αποτέλεσμα. Έρχεται να αναγνωρίσει μία υφιστάμενη κατάσταση. Το γραφείο διασύνδεσης στην Αθήνα ήταν πολλαπλώς μεγαλύτερο από το γραφείο το οποίο υπήρχε στο Ηράκλειο. Και στην πραγματικότητα τι γίνεται; Απλώς αλλάζουν οι χρήσεις των κτηρίων. Η ουσία για τέτοιου τύπου γεγονότα - γιατί είναι εθνικής εμβέλειας και εθνικής σημασίας η παρουσία του ENISA στη χώρα μας - είναι να μπορέσουμε, πρώτον, να κατοχυρώσουμε την παρουσία τους εδώ και, δεύτερον, να μπορέσουμε να χτίσουμε με μία ευρύτερη στρατηγική οικοσυστήματα γύρω από τέτοιου τύπου δομές. Σε ό,τι αφορά τη στρατηγική αποκέντρωσης και την πολιτική αποκέντρωσης της Κυβέρνησης νομίζω ότι είναι αυτονόητο ότι ο ψηφιακός μετασχηματισμός είναι η κατ' εξοχήν πολιτική αποκέντρωσης. Στη Βίβλο Ψηφιακού Μετασχηματισμού, που θα παρουσιάσουμε τους επόμενους μήνες, θα περιλαμβάνουμε πάρα πολλές τέτοιες ενέργειες για τις οποίες δεν θα υπάρχει ανάγκη πλέον οι πολίτες να έρχονται σε απ' ευθείας επαφή με τις φυσικές υποδομές του δημοσίου. Αλλά όσο προχωράει η ψηφιοποίηση των κρατών, όσο μπαίνουμε σε αυτό που πολλοί ορίζουν ως 4η βιομηχανική επανάσταση παρεμπιπτόντως τα ψηφιακά είναι η 3η βιομηχανική επανάσταση. Η τέταρτη είναι η σύγκλιση της ψηφιακής, της φυσικής και της βιολογικής σφαίρας. Εμείς έχουμε μείνει πίσω και στην τρίτη όσο θα πλησιάζουμε προς αυτό το σημείο, είναι δεδομένο πως πρέπει να ξεκινάει κανείς από την ασφάλεια των υποδομών. Είχαμε την ευκαιρία μέχρι χθες να είμαστε στην Ψηφιακή Σύνοδο Κορυφής στο Ταλίν και το πρώτο πράγμα το οποίο συζητήθηκε σε όλες τις σχετικές τοποθετήσεις των συνέδρων τόσο των εταιρειών όσο και των κρατών ήταν το πώς μπορεί να διασφαλιστεί η ασφάλεια των δεδομένων όσο περνάμε από το χαρτί στα ψηφιακά δεδομένα. Και είναι δεδομένο πως αυτό είναι κάτι το οποίο επίσης μας απασχολεί. Κλείνοντας, με τη Συμφωνία Έδρας που καλείστε να ψηφίσετε η παρουσία του ENISA στην Ελλάδα γυρίζει σελίδα, δεν διαγράφει όμως τις σελίδες που έχουν γραφτεί ως τώρα. Οι σελίδες αυτές είναι πολλές και πολύτιμες. Υπάρχουν οι προϋποθέσεις ώστε αυτή η νέα σελίδα να είναι ιδιαίτερα αποδοτική σε θέματα κυβερνοασφάλειας τόσο για την Ευρωπαϊκή Ένωση συνολικά όσο και για την Ελλάδα ειδικότερα. Όπως είπα πριν, το διακύβευμα είναι από χώρα φιλοξενίας να γίνουμε μια χώρα αξιοποίησης αυτής της σπουδαίας ευρωπαϊκής υποδομής. Σας καλώ, λοιπόν, να εγκρίνετε την προς ψήφιση Συμφωνία Έδρας, η οποία δημιουργεί τις κατάλληλες συνθήκες να κινηθεί τόσο η Ευρωπαϊκή Ένωση όσο και η Ελλάδα προς τη σωστή κατεύθυνση σε ό,τι αφορά την κυβερνοασφάλεια. Σας ευχαριστώ.
Ευχαριστούμε τον κύριο Υπουργό. Τον λόγο έχει ο συνάδελφος από το Κομμουνιστικό Κόμμα Ελλάδας κ. Συντυχάκης.
Ευχαριστώ, κύριε Πρόεδρε. Από τη συζήτηση γίνεται φανερό ότι μόνο το Κομμουνιστικό Κόμμα Ελλάδας θέτει την ουσία του ζητήματος αναφορικά με τον ρόλο, τους σκοπούς και τη λειτουργία του ENISA και δεν παρασύρεται από την αποπροσανατολιστική διαμάχη της Κυβέρνησης, του ΣΥΡΙΖΑ, του Κινήματος Αλλαγής, του ΜέΡΑ 25 και της Ελληνική Λύσης για το πού πρέπει να είναι η έδρα του ή γιατί φεύγει από το Ηράκλειο και μεταφέρεται στην Αθήνα. Άλλωστε όλοι τους δήλωσαν και στην επιτροπή και μέχρι τώρα ότι θεωρούν απαραίτητη την ύπαρξη και λειτουργία του ENISA. Για το Κομμουνιστικό Κόμμα Ελλάδας ο ENISA από ιδρύσεώς του ως βασικό σκοπό είχε την εξασφάλιση ενός υψηλού επιπέδου ασφάλειας δικτύων και πληροφοριών εντός της Ευρωπαϊκής Ένωσης για την ομαλή λειτουργία της εσωτερική αγοράς των χωρών μελών της, δηλαδή την προστασία και την ασφάλεια των συμφερόντων των επιχειρηματικών ομίλων κυρίως στους κλάδους στρατηγικής σημασίας για το κεφάλαιο, όπως του εμπορίου, των μεταφορών, της ενέργειας, του τραπεζικού και χρηματοπιστωτικού συστήματος, δηλαδή εκεί όπου το μεγάλο κεφάλαιο επιδιώκει να επενδύσει με ασφάλεια ενισχύοντας την ανταγωνιστικότητα και την κερδοφορία του. Ο στόχος αυτός είναι άμεσα συνυφασμένος με τη στρατηγική της Ευρωπαϊκής Ένωσης για την ελεύθερη αγορά και ελεύθερη κίνηση κεφαλαίων και τη διασφάλιση της ανταγωνιστικότητας και της κερδοφορίας των επιχειρηματικών ομίλων στα πλαίσια της αποτελεσματικότερης εφαρμογής της Συνθήκης του Μάαστριχτ και γενικότερα του κεφαλαιοκρατικού τρόπου λειτουργίας της οικονομίας. Η μεταφορά της έδρας του ENISA δεν γίνεται από κάποιο αόρατο χέρι ή κάποια τοπικιστικά εχθρικά αντιτιθέμενα συμφέροντα που θέλουν το κακό του Ηρακλείου, όπως προσπαθούν άλλα κόμματα να προσδώσουν. Σχετίζεται με την αναβάθμιση του ρόλου του από απλό οργανισμό ασφάλειας της εσωτερικής αγοράς της Ευρωπαϊκής Ένωσης σε ευρωπαϊκό οργανισμό για την κυβερνοασφάλεια. Αυτό προήλθε ως αποτέλεσμα αλλεπάλληλων τροποποιήσεων στον κανονισμό λειτουργίας του ENISA που ενισχύουν την παραπέρα ενίσχυση του αντιδραστικού του χαρακτήρα και τα μεγάλα μονοπωλιακά συμφέροντα που συνδέονται με τον κυβερνοπόλεμο. Ο λεγόμενος κυβερνοπόλεμος, κυρίες και κύριοι, έχει εξελιχθεί σε πεδίο σφοδρών ενδοϊμπεριαλιστικών συγκρούσεων και ενδοαστικών ανταγωνισμών. Η Ευρωπαϊκή Ένωση για λογαριασμό δικών της μονοπωλίων στον εξοντωτικό ανταγωνισμό τους με άλλα ανταγωνιστικά μονοπώλια άλλων ιμπεριαλιστικών κρατών, αμερικάνικα, κινέζικα, ρωσικά, κάνει προσπάθειες για να θωρακίσει τα δίκτυα και τις πληροφορίες της. Ο ENISA αναβαθμίζει και επεκτείνει τους σκοπούς του, συμπεριλαμβάνοντας επιπλέον και αστυνομικά καθήκοντα, δηλαδή προσαρμόζει την τεχνολογική υποδομή για τους κατασταλτικούς μηχανισμούς της Ευρωπαϊκής Ένωσης, όπως η Europol και η Eurojust, και των ανάλογων υπηρεσιών των κρατών - μελών, ισοπεδώνοντας τα ανεπαρκή και ψευδεπίγραφα μέτρα δήθεν προστασίας προσωπικών δεδομένων στις εθνικές νομοθεσίες των κρατών - μελών. Συνεπώς μεγαλώνει το μέγεθος και η σημασία του, η διασύνδεσή του με τις μεγάλες μονοπωλιακές επιχειρήσεις του κλάδου, με το ΝΑΤΟ, διευρύνοντας το πλαίσιο και τους ορίζοντες δράσης του. Οι εξελίξεις με τον ENISA αποδεικνύουν ότι δεν υπάρχει πολιτική της Ευρωπαϊκής Ένωσης που να μην κατευθύνεται στην εξυπηρέτηση των συμφερόντων των μονοπωλίων, δηλαδή όχι μόνο δεν υπάρχει διασφάλιση των ανθρωπίνων δικαιωμάτων ή και της πολιτικής προστασίας όπως ακούστηκε, αλλά αντίθετα, έχουμε μόνιμη παρακολούθηση από πλευράς της ζωής των εργαζομένων και μάλιστα με κύριο στόχο να συκοφαντήσει οποιαδήποτε άποψη ριζοσπαστικοποίησης. Από τα παραπάνω, λοιπόν, γίνεται φανερό ότι το ΚΚΕ είναι αντίθετο με τον ρόλο, το περιεχόμενο, τους σκοπούς ιδρύσεως και λειτουργίας του ENISA, είτε είναι στην Αθήνα είτε είναι στο Ηράκλειο ή σε οποιοδήποτε άλλο μέρος της Ευρωπαϊκής Ένωσης, γι' αυτό και διαφωνούμε και καταψηφίζουμε. Κύριε Πρόεδρε, επιτρέψτε μου τελειώνοντας να πω ένα ζήτημα: Τη στιγμή που συζητάμε εδώ για τον αντιδραστικό οργανισμό δικτύων και πληροφοριών της Ευρωπαϊκής Ένωσης, στην Ευρωβουλή σήμερα συζητιούνται και θα ψηφιστούν αύριο τα κατάπτυστα ψηφίσματα ωμού αντικομμουνισμού και άθλιας παραχάραξης της ιστορίας με τον τίτλο «Για τη σημασία της ευρωπαϊκής μνήμης για το μέλλον της Ευρώπης». Τα ψηφίσματα αυτά, παρακαλώ, κατατέθηκαν από τις ομάδες του Ευρωπαϊκού Λαϊκού Κόμματος, των Σοσιαλδημοκρατών, των Ευρωπαίων Συντηρητικών και Μεταρρυθμιστών και των Φιλελεύθερων με αφορμή την επέτειο από την έναρξη του Β΄ Παγκοσμίου Πολέμου, με τα οποία ούτε λίγο ούτε πολύ ζητάνε να καταδικαστεί η Σοβιετική Ένωση και ο Κόκκινος Στρατός που συνέτριψαν τις ναζιστικές ορδές. Ο κύριος στόχος τους είναι να παρθούν ακόμη πιο σκληρά αντικομμουνιστικά μέτρα, απαγόρευση των κομμουνιστικών συμβόλων και μέτρα καταστολής κατά των κομμουνιστικών κομμάτων, χαρακτηρίζοντάς τα μάλιστα ως εγκληματικές οργανώσεις. Αναμασούν το σάπιο κατασκεύασμα της ταύτισης κομμουνισμού - φασισμού και τα περί ανάγκης διεθνούς καταδίκης των εγκλημάτων ολοκληρωτικών κομμουνιστικών καθεστώτων όπως λένε τα περί θυμάτων σταλινισμού και ναζισμού. Αναπαράγουν την πολυκαιρισμένη προβοκάτσια που σχετίζεται με το Σύμφωνο Μολότωφ - Ρίμπεντροπ που τάχα διαίρεσε την Ευρώπη και άνοιξε τον δρόμο για την εκδήλωση του Β΄ Παγκοσμίου Πολέμου, ακριβώς για να καλύψουν τις κολεγιές τους οι ιμπεριαλιστές, όπως για παράδειγμα το Σύμφωνο του Μονάχου που είχε προηγηθεί. Μάλιστα, αυτά τα άθλια ψηφίσματα - κατασκευάσματα φτάνουν μέχρι του σημείου να ζητούν μια νέα Νυρεμβέργη για τον κομμουνισμό αυτή τη φορά. Κυρίες και κύριοι, η ευρωκοινοβουλευτική ομάδα του κόμματός μας απευθύνει ανοικτή επιστολή και προς τους Έλληνες και προς τους Κύπριους Ευρωβουλευτές να απορρίψουν αυτό το απαράδεκτο και καταδικαστέο περιεχόμενο των ψηφισμάτων με βάση το οποίο γίνεται βιασμός της ιστορικής αλήθειας - η ανιστόρητη εξίσωση του κομμουνισμού με το τέρας του φασισμού που βγαίνει από άλλες εποχές - και νομιμοποιούν την απαγόρευση της δράσης κομμουνιστικών κομμάτων, της κομμουνιστικής ιδεολογίας, τις διώξεις ενάντια στους κομμουνιστές και τις λαϊκές δυνάμεις που αγωνίζονται. Τα ψηφίσματα αυτά αθωώνουν τα εγκλήματα του φασισμού - ναζισμού και ρίχνουν νερό στον μύλο των εγκληματικών φασιστικών μορφωμάτων στην Ελλάδα, την Κύπρο και ολόκληρη την Ευρώπη. Σας καλούμε ανεξάρτητα από τις όποιες διαφορετικές ιστορικές προσεγγίσεις και εκτιμήσεις, γιατί είναι πραγματικά πρωτοφανής η παραχάραξη της ιστορίας που φτάνει μέχρι το σημείο να θεωρηθεί η Σοβιετική Ένωση που πρόσφερε αμέτρητες θυσίες, είκοσι εκατομμύρια νεκρούς, δεκάδες εκατομμύρια τραυματίες και ανυπολόγιστες υλικές καταστροφές για την ήττα του φασισμού ως σύμμαχος και εταίρος της ναζιστικής Γερμανίας που συνέβαλε πολιτικά και οικονομικά στην κατάκτηση της Δυτικής Ευρώπης από τον Χίτλερ. Με επίγνωση, λοιπόν, των ιδεολογικών και πολιτικών μας διαφορών, καλούμε τις ευρωκοινοβουλευτικές σας ομάδες να καταδικάσουν και να καταψηφίσουν τα ψηφίσματα αυτά, όπως και τυχόν ψήφισμα που θα διαμορφωθεί στη βάση τους. Γιατί ο αντικομμουνισμός δεν αποτελεί μέσο ιδεολογικοπολιτικής αντιπαράθεσης, αλλά δηλητήριο και εργαλείο πολιτικών διώξεων και κατατρεγμών των λαών. Όχι, λοιπόν, στην παραχάραξη της ιστορίας. Ευχαριστώ πολύ, κύριε Πρόεδρε, για την ανοχή.
Ευχαριστούμε και εμείς τον κ. Συντυχάκη. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα σπουδαστές και τρεις καθηγητές από την Εθνική Σχολή Δημόσιας Διοίκησης και Αυτοδιοίκησης. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Συνεχίζουμε με τον κατάλογο των ομιλητών από τα κόμματα που έχουν αντίρρηση. Εφαρμόζουμε ακριβώς το άρθρο 108 του Κανονισμού της Βουλής. Δεν χρειάζεται να το διαβάσω. Δίνω τον λόγο στον κ. Κωνσταντίνο Χήτα από την Ελληνική Λύση.
Ευχαριστώ πολύ, κύριε Πρόεδρε. Κύριε Πρόεδρε, κυρίες και κύριοι συνάδελφοι, δυστυχώς με το ξήλωμα του ENISA αποδεικνύεται για ακόμη μια φορά πως για τη Νέα Δημοκρατία το κράτος έχει συνέχεια. Θα μου πείτε, το κράτος έχει συνέχεια σε σοβαρότερα θέματα για τη Νέα Δημοκρατία, δεν θα έχει για τον ENISA; Σας θυμίζω ότι η κυβέρνηση του ΣΥΡΙΖΑ ήταν αυτή η οποία αποφάσισε τη μεταφορά της έδρας του μοναδικού οργανισμού για την Ευρωπαϊκή Ένωση από το Ηράκλειο στην Αθήνα. Σήμερα, λοιπόν, η Κυβέρνηση της Νέας Δημοκρατίας, ως άξιος συνεχιστής του ΣΥΡΙΖΑ και του έργου του κ. Τσίπρα, αδιαφορεί για όλες τις πιθανές αρνητικές συνέπειες και προχωράει σε αυτή την κίνηση. Κύριε Υπουργέ, μας τα είπατε πάρα πολύ καλά πριν. Κανείς δεν διαφωνεί πόσο σημαντικός είναι ο ρόλος του ENISA. Φυσικά και συμφωνούμε. Για την κυβερνασφάλεια και όλα αυτά τα παραδείγματα που μας φέρατε, είμαστε μαζί σας. Δεν μας είπατε, όμως, τίποτα για την ουσία της σημερινής συζήτησης, που είναι η μεταφορά της έδρας. Ξέρουμε πόσο σημαντικός είναι ο ρόλος του ENISA. Σας άκουσα με μεγάλη προσοχή. Δεν μας είπατε κάτι, όμως, για την ουσία της μεταφοράς της έδρας. Έλεγα ότι το κράτος έχει συνέχεια, λοιπόν, για τη Νέα Δημοκρατία και στο κομμάτι του ENISA και αυτό είναι πολύ απλό, είναι εύκολο. Το κράτος έχει συνέχεια για τη Νέα Δημοκρατία σε σημαντικότερα θέματα, όπως είναι στις Πρέσπες - έχει συνέχεια, συμφωνούν απόλυτα ΣΥΡΙΖΑ και Νέα Δημοκρατία - , όπως είναι στο κομμάτι της λαθρομετανάστευσης, το οποίο το αντιμετωπίζει η Νέα Δημοκρατία ως Κυβέρνηση με τον ίδιο τρόπο που το αντιμετώπιζε και ο ΣΥΡΙΖΑ, σε άλλα θέματα όπως στα Θρησκευτικά. Τα σχολειά μας ξεκίνησαν πριν λίγες μέρες και η κ. Κεραμέως δεν άλλαξε τίποτα από αυτά τα οποία η ίδια διαμαρτύρονταν ως υπεύθυνη θεμάτων παιδείας ως αντιπολίτευση. Και φυσικά, ξεπέρασε και τον εαυτό της η κ. Κεραμέως και ο ΣΥΡΙΖΑ. Κάτι το οποίο δεν τόλμησε να κάνει ο ΣΥΡΙΖΑ, το έκανε η ίδια και αφαιρείται πλέον το θρήσκευμα και η ιθαγένεια από τα απολυτήρια. Το κράτος, λοιπόν, έχει συνέχεια και στον ENISA αλλά και στα πολύ σημαντικά θέματα που απασχολούν τη χώρα μας. Κι όχι μόνο παίρνετε τον ENISA, κύριε Υπουργέ, από την Κρήτη, αλλά λέτε και στους Κρητικούς, χρυσώνοντας το χάπι, ότι «θα αφήσουμε ένα κομμάτι εκεί, ένα παράρτημα του οργανισμού για να ασχολείστε κι εσείς με κάτι». Είναι με λίγα λόγια αυτό που λέμε ότι ENISA θα έχουν στην Κρήτη και θα είναι σαν να μην έχουν ENISA. Όντως, κύριε Υπουργέ, ο ENISA δημιουργήθηκε για να ενδυναμώσει, αν θέλετε, τη δυνατότητα της Ευρωπαϊκής Ένωσης να διευθύνει, να ανταποκρίνεται, να αποφεύγει προβλήματα που αφορούν στην ασφάλεια, κοινώς την κυβερνοασφάλεια. Μιλάμε για έναν ευρωπαϊκό οργανισμό που εδρεύει στην Ελλάδα. Αυτό και μόνο αποτελεί ένα στοιχείο - και θα συμφωνήσουμε σε αυτό - που ενισχύει την εικόνα της χώρας μας στο εξωτερικό. Θα πρέπει, όμως, και η χώρα μας να εκπληρώσει κάποιες υποχρεώσεις και να φανεί αντάξια των προσδοκιών αυτών και να μη λειτουργήσουμε άλλη μια φορά σαν «Ελλαδίτσα». Γιατί συνήθως έτσι λειτουργούμε. Δεν είναι τυχαίο, λοιπόν, ότι στις 17 Απριλίου 2019, πριν από λίγους μήνες, κυρίες και κύριοι συνάδελφοι, εκδόθηκε ο νέος Ευρωπαϊκός Κανονισμός, με τον οποίο αναβαθμίζεται ο ρόλος του ENISA. Μόνο και μόνο αυτό το γεγονός μάς καταδεικνύει τη σημαντικότητα στο θέμα της κυβερνοασφάλειας για την Ευρωπαϊκή Ένωση γενικότερα. Έτσι η Ελλάδα, ως κράτος - μέλος της Ευρωπαϊκής Ένωσης, διαδραματίζει έναν πολύ σημαντικό ρόλο. Θα πρέπει να εξασφαλίσουμε κάποιες απαραίτητες συνθήκες: κατάλληλες εγκαταστάσεις, κατάλληλο εξοπλισμό, υποδομές και γενικότερα να διαμορφώσουμε όλο αυτό το τοπίο στο οποίο θα μπορέσει να λειτουργήσει ο ENISA. Έχουμε, όμως, κάποιες υποχρεώσεις. Εκεί είναι που τα χαλάμε συνήθως. Στις υποχρεώσεις τα χαλάμε οι Έλληνες. Αρχικά, όταν αναλάβαμε πριν από πολλά χρόνια, όταν ιδρύθηκε ο οργανισμός το 2004- και για αυτά θα έπρεπε, κύριε Υπουργέ, να μας μιλήσατε σήμερα, για τις υποχρεώσεις της χώρας μας - , δεν υλοποιήθηκε ουδέποτε η δέσμευση για απευθείας πτήση Ηράκλειο - Βρυξέλλες. Ουδέποτε υλοποιήθηκε αυτή η δέσμευση. Μάλιστα, αυτό το γεγονός, ότι δεν υλοποιήθηκε αυτή η δέσμευση, αποτέλεσε και το σκαλοπάτι - αν θέλετε - για τους ανθρώπους του ENISA να πουν ότι πρέπει να μεταφερθεί ο ENISA στην Αθήνα. Ακούστε, τώρα, το οξύμωρο, όχι εσείς, αλλά ο κόσμος που είναι εκεί έξω. Εγκαίνια του κτηρίου έγιναν τον Απρίλιο του 2019. Πριν από πέντε μήνες εγκαινιάστηκε το κτήριο, ενώ τον Νοέμβρη του 2018, έξι μήνες πριν, είχε γίνει ήδη η συμφωνία. Συμφωνήσαμε, δηλαδή, να αλλάξουμε κτήριο και εμείς συνεχίζαμε να χτίζουμε τα κτήρια, να ξοδεύουμε λεφτά του ελληνικού κράτους, του ελληνικού λαού και να κάνουμε εγκαίνια. Τι θα απογίνει, κύριε Υπουργέ, ο χώρος αυτός τώρα; Θα σας τον δείξω εδώ και θα τον καταθέσω στα Πρακτικά. Είναι ένα υπερσύγχρονο κτήριο του ENISA. Το έχει δει κανένας από τους συναδέλφους Βουλευτές; Ή απλά μιλάτε και λέμε στον αέρα πράγματα. Ο κόσμος γνωρίζει ότι αυτό το κτήριο είναι το κτήριο του ENISA; Πρόκειται για υπερσύγχρονες εγκαταστάσεις, που τις ζηλεύει ο οποιοσδήποτε. Δείτε εδώ. Κύριε Κεγκέρογλου, το έχετε δει εσείς; Είναι και στην Κρήτη, το ξέρετε. Ψάχνετε, κύριε Κεγκέρογλου, Βουλευτές της Κρήτης για να καταψηφίσουν. Εμείς, κύριε Κεγκέρογλου, ψάχνουμε Μακεδόνες Βουλευτές να καταψηφίσουμε τη Συμφωνία των Πρεσπών και να φέρουμε τον Κοτζιά εδώ και δεν βρίσκουμε. Θα βρείτε τώρα εσείς για τον ENISA; Σας παρακαλώ. Το καταθέτω στα Πρακτικά. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εγκαινιάστηκε, λοιπόν, αυτός ο χώρος. Είναι εξαιρετικός. Έχει ολοκαίνουργια γραφεία, αίθουσες συσκέψεων, συνεδριακούς χώρους, πάρκινγκ. Είναι εκπληκτικός χώρος. Τον αφήνουμε για να έρθει στην Αθήνα, όπου ψάχνουμε να βρούμε χώρο, για να κοστίζει άλλα εξακόσια σαράντα χιλιάρικα τον χρόνο. Είπαμε για την απευθείας γραμμή, την οποία ποτέ δεν υλοποιήσαμε. Δεύτερο πρόβλημα ή υποχρέωση στην οποία δεν ανταποκριθήκαμε, κύριε Υπουργέ, και το ανέφερα στην επιτροπή και μου απάντησε η κ. Γιαννάκου ήταν ότι είχαμε αναλάβει την υποχρέωση ως χώρα κατασκευής και λειτουργίας ευρωπαϊκού σχολείου. Αυτό ποτέ δεν έγινε. Εμείς τι κάναμε, όμως, πάλι τσαπατσούλικα και ελληνικά; Βρήκαμε έναν χώρο, τον κατασκευάσαμε κάπως, τον φτιάξαμε και υπολειτουργούσε ένα σχολείο. Ερώτηση: Το σχολείο, κύριε Υπουργέ, στην Αθήνα, αυτό το ευρωπαϊκό σχολείο πού θα λειτουργεί; Θα χτίσουμε καινούργιο; Ελπίζω και προσδοκώ σε απαντήσεις. Είστε και υπέρ της αποκέντρωσης. Η συμφωνία, βεβαίως, προβλέπει τη μεταφορά του ENISA από το Ηράκλειο στην Αθήνα. Είναι η συμφωνία του ΣΥΡΙΖΑ. Πάρτε και εσείς λίγο μια φορά μία πρωτοβουλία και αλλάξτε μία συμφωνία. Εντάξει, τη μεγάλη Συμφωνία των Πρεσπών δεν μπορείτε να την αλλάξετε. Αλλάξτε αυτή τη Συμφωνία του ENISA τουλάχιστον. Αφού είστε και υπέρ της αποκέντρωσης, προτείνετε τη Θεσσαλονίκη. Εκεί, έχουμε το αεροδρόμιο «ΜΑΚΕΔΟΝΙΑ». Θα το λέω «ΜΑΚΕΔΟΝΙΑ» και ας ενοχλούνται κάποιοι εδώ μέσα. Δεν είναι το αεροδρόμιο «Θεσσαλονίκης». Είναι το αεροδρόμιο «ΜΑΚΕΔΟΝΙΑ». Έχουμε, λοιπόν, πολλούς χώρους στη Μακεδονία μας, στην πρωτεύουσα της Μακεδονίας, για να φιλοξενήσουμε τον ENISA. Προφανώς, δεν σας ενδιαφέρει και πάρα πολύ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τρέξω, κύριε Πρόεδρε. Η κυβερνοασφάλεια είναι μια μοναδική ευκαιρία που παρουσιάζεται στην Ελλάδα αυτή τη στιγμή για να οδηγήσει τις εξελίξεις και να παίξει πρωταγωνιστικό ρόλο. Πρέπει να τροποποιηθεί η συμφωνία αυτή και να μην παραμείνει ως έχει. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Εμείς θα καταψηφίσουμε τη μεταφορά της έδρας. Σε κάθε περίπτωση, αν ψηφιστεί σήμερα η συμφωνία αυτή - που θα ψηφιστεί φυσικά από την Πλειοψηφία - θέλω να σας πω το εξής: Εμείς ως Αντιπολίτευση θα κάνουμε ό,τι χρειαστεί και θα την παρακολουθούμε για να εφαρμοστεί, όπως πρέπει να εφαρμοστεί, για το εθνικό συμφέρον, την πρόοδο και την ευημερία του ελληνικού λαού. Σας ευχαριστώ.
Κυρίες και κύριοι συνάδελφοι, πριν κληθεί στο Βήμα η κ. Μπακαδήμα, θα μου επιτρέψετε μία μικρή καθυστέρηση. Θα ήθελα να προβώ σε δύο ανακοινώσεις προς το Σώμα, που είναι απαραίτητο να γίνουν προς την Ολομέλεια. Η πρώτη ανακοίνωση έχει ως εξής: Με την υπ' αριθμόν 15314/8798/16-9-2019 απόφαση του Προέδρου της Βουλής συγκροτήθηκε η κατά το άρθρο 119 παράγραφος 8 του Κανονισμού της Βουλής προβλεπόμενη Επιτροπή Αναθεωρήσεως του Συντάγματος. Η σχετική απόφαση έχει ήδη αναρτηθεί στην «Κοινοβουλευτική Διαφάνεια» από τις 16 Σεπτεμβρίου 2019, έχει διανεμηθεί στους συμμετέχοντες Βουλευτές και θα καταχωρισθεί στα Πρακτικά της σημερινής συνεδρίασης.
Επίσης, θα κατατεθούν για τα Πρακτικά οι επιστολές οι οποίες απεστάλησαν στους Προέδρους των Κοινοβουλευτικών Ομάδων για το ίδιο θέμα καθώς και οι απαντήσεις τους με τα ονόματα των προτεινομένων για συμμετοχή στην Επιτροπή Αναθεώρησης του Συντάγματος.
Σας ενημερώνω, επίσης, όπως ενημέρωσα για το ίδιο θέμα και τη Διάσκεψη των Προέδρων μόλις προηγουμένως που ολοκληρώθηκε η συνεδρίασή της, ότι το Προεδρείο της Επιτροπής για την Αναθεώρηση του Συντάγματος θα είναι - όπως συνηθίζεται - διακομματικό, πρακτική η οποία έχει τηρηθεί σε όλες τις αναθεωρήσεις του Συντάγματος. Ο Πρόεδρος θα προέρχεται από το κόμμα της Πλειοψηφίας, ο Αντιπρόεδρος από τον ΣΥΡΙΖΑ και ο Γραμματέας της Επιτροπής θα προέρχεται από το Κίνημα Αλλαγής. Η επιτροπή η οποία συνεστήθη θα συνεδριάσει την ερχόμενη Παρασκευή 20 Σεπτεμβρίου και ώρα μία μεσημβρινή για να εκλέξει το διακομματικό Προεδρείο και όπως ενημέρωσα και τη Διάσκεψη των Προέδρων, ενημερώνω και εσάς ότι η προθεσμία την οποία θα δώσουμε είναι ενός μηνός, δηλαδή από τις 20 Σεπτεμβρίου έως τις 22 Οκτωβρίου του 2019, διάστημα στο οποίο πρέπει να υποβάλει τη σχετική έκθεση, ώστε να κινηθούν οι περαιτέρω διαδικασίες Αναθεωρήσεως του Συντάγματος. Όπως γνωρίζετε και από το Σύνταγμα και από τον Κανονισμό της Βουλής, η αναθεωρητική διαδικασία πρέπει να ολοκληρωθεί εντός της Α΄ Συνόδου αυτής της περιόδου. Διανύουμε ήδη την Α΄ Σύνοδο. Συμφωνεί το Σώμα για την προθεσμία του ενός μηνός από την πρώτη συνεδρίαση της επιτροπής μετά την εκλογή του Προεδρείου, αφήνοντας - προφανώς - ένα περιθώριο για την περίπτωση κατά την οποία δεν περατώσει το έργο της να δώσουμε με νέα απόφασή μας νεότερη μικρή προθεσμία για την ολοκλήρωση υποβολής της έκθεσης;
Κύριε Πρόεδρε, θα ήθελα τον λόγο.
Ορίστε, κύριε Λοβέρδο, έχετε τον λόγο.
Κύριε Πρόεδρε, πρόκειται περί αποφάσεως της Διάσκεψης, σχετικά με την προθεσμία για τη λειτουργία της επιτροπής;
Είναι απόφαση της Διάσκεψης, η οποία ανακοινώνεται και επικυρώνεται στην Ολομέλεια.
Ωραία. Δεν συμφωνούμε και θέλω να σας θυμίσω την κοινή στάση που είχαμε απέναντι στις βραχείες προθεσμίες, αντιστοίχως, που είχε προκρίνει η Διάσκεψη Προέδρων επί προηγούμενης συνθέσεως της Βουλής, στην προηγούμενη ακριβώς περίοδο. Πράγματι, οι εργασίες αυτής της επιτροπής ποσοτικά είναι λιγότερες, διότι ήταν δεκάδες - ίσως και εκατοντάδες - οι προτεινόμενες τότε από τα κόμματα που είχαν τη σχετική κοινοβουλευτική Πλειοψηφία διατάξεις και τώρα είναι λιγότερες, διότι πρόκειται περί των αποφάσεων που πήρε η Ολομέλεια και έδωσε σε διατάξεις ψήφους εκατόν πενήντα μία και άνω ή εκατόν ογδόντα και άνω. Άρα κατανοώ μια μικρότερη προθεσμία, αλλά με τον έναν μήνα που αρχίζει στις 20, μετά μεσολαβεί Σαββατοκύριακο, δεν θα το προλάβουμε. Θα έλεγα να ήσασταν πιο γενναιόδωροι χρονικά και να δίνατε δύο μήνες στην Επιτροπή Αναθεώρησης του Συντάγματος. Όπως πολύ σωστά αναφέρατε - άλλωστε είναι αναπαραγωγή συνταγματικών διατάξεων αυτό που λέτε - έχουμε προθεσμία την Α΄ Σύνοδο της Βουλής και είμαστε στην αρχή της. Δεν μας πιέζει ο χρόνος. Καταλαβαίνω ότι μέσα στις υπό αναθεώρηση συνταγματικές διατάξεις υπάρχει και αυτή που αφορά στην εκλογή του Προέδρου της Δημοκρατίας. Αυτό το καταλαβαίνω. Ίσως οι αλλαγές εκεί με την ευθύνη του ΣΥΡΙΖΑ να είναι θέμα της Πλειοψηφίας και μόνο αυτής της σημερινής Πλειοψηφίας. Εντάξει, όλα είναι κατανοητά, αλλά ο ένας μήνας θεωρώ ότι είναι πολύ βραχύς και σας καλώ να δώσετε μεγαλύτερη προθεσμία.
Κύριε Πρόεδρε, θα ήθελα τον λόγο.
Ορίστε, κύριε Τζανακόπουλε, έχετε τον λόγο.
Θα είμαι πολύ σύντομος, κύριε Πρόεδρε. Να σας θυμίσω - και να θυμίσω και στο Σώμα - ότι στην προτείνουσα Βουλή η τότε αρχική πρόταση ήταν να λειτουργήσει η Επιτροπή Αναθεώρησης του Συντάγματος για έναν μήνα. Στη συνέχεια, βεβαίως, ακούστηκαν διαφορετικές τοποθετήσεις, διαφορετικές απόψεις. Θέλησαν όλα τα κόμματα να είμαστε πιο γενναιόδωροι σε σχέση με τον χρόνο επεξεργασίας των προτεινόμενων προς αναθεώρηση διατάξεων. Ακριβώς αυτό έπραξε τότε το Προεδρείο της Βουλής, έδωσε δύο μήνες. Αυτή τη στιγμή, βεβαίως, είναι λιγότερες οι διατάξεις τις οποίες πρέπει η επιτροπή να επεξεργαστεί. Όμως, μην ξεχνάτε ότι πλέον δεν έχουμε απλώς προτάσεις διατάξεων προς αναθεώρηση, αλλά - αντίθετα - έχουμε διατάξεις οι οποίες θα πρέπει να τύχουν επεξεργασίας, η οποία στη συνέχεια θα δεσμεύει τους πάντες. Η διατύπωση θα δεσμεύει τους πάντες, όχι απλώς η κατεύθυνση ή ο προσανατολισμός και το γενικό περιεχόμενο, όπως είναι η άποψη που ούτως ή άλλως έχει κατατεθεί από τη δική μας μεριά και αυτό βεβαίως θα έχουμε τον χρόνο να το συζητήσουμε κατά τη διάρκεια της επιτροπής. Με αυτό το δεδομένο, η νομοτεχνική δουλειά η οποία πρέπει να γίνει μέσα στην επιτροπή είναι πολύ πιο πολύπλοκη, πολύ πιο χρονοβόρα και γι' αυτόν τον λόγο νομίζω ότι θα πρέπει να υπάρξει επέκταση του χρόνου λειτουργίας αυτής επιτροπής στους δύο μήνες. Βεβαίως, δεν ξέρω αν όλα αυτά σχετίζονται με διάφορους τακτικισμούς που θέλει η Κυβέρνηση να μεθοδεύσει σε σχέση με την εκλογή του Προέδρου της Δημοκρατίας, καθώς μαθαίνουμε, διαβάζουμε, ακούμε τοποθετήσεις, σύμφωνα με τις οποίες δεν αλλάζει την άποψή της η Πλειοψηφία σε σχέση με το γεγονός ότι θα προτείνει να εκλέγεται ο Πρόεδρος της Δημοκρατίας από το Κοινοβούλιο με απλή πλειοψηφία εκατόν πενήντα ενός Βουλευτών, χωρίς να μεσολαβούν εκλογές, πράγμα το οποίο, κατά τη γνώμη μας, είναι μια καίρια, αν θέλετε, αντιθεσμική πολιτική συμπεριφορά που οδηγεί και σε μια νομική κατάσταση στο εσωτερικό του Συντάγματος που προκαλεί εύλογες ανησυχίες. Σας ευχαριστώ.
Ο κ. Λιβανός έχει ζητήσει τον λόγο από τη Νέα Δημοκρατία.
Κατανοητή η τοποθέτηση για μια πιθανή μεγαλύτερη χρονική διάρκεια της επιτροπής. Νομίζω, όμως, ότι η διαδικασία, την οποία περιγράψατε και συζητήσατε στη Διάσκεψη των Προέδρων, θα μπορεί να συντμήσει αυτόν τον χρόνο και σε κάθε περίπτωση, αν δει κανείς ότι χρειάζεται λίγο παραπάνω χρόνος, φαντάζομαι εύλογα θα μπορέσει να συνεχίσει τη λειτουργία της η επιτροπή. Οπότε, νομίζω ότι σε αυτό, αφού υπάρχει και η απόφαση, η δική μας θέση είναι σαφής ότι καλό είναι να τρέξουμε, γιατί η κοινωνία ζητάει ταχύτητα, ο πολιτικός χρόνος έχει συμπιεστεί και άρα, πρέπει να μπορέσουμε να ανταποκριθούμε. Ως προς αυτό που ακούστηκε, νομίζω ότι ακόμα και στις πιο ήπιες τοποθετήσεις εδώ και ακόμα και στα πιο συναινετικά ζητήματα, όπως αυτό της Αναθεώρησης του Συντάγματος, η πλευρά του ΣΥΡΙΖΑ θέλει να ανακαλύπτει συνεχώς προσκόμματα και την πυρίτιδα. Η προηγούμενη Βουλή είχε συμφωνήσει ακριβώς ότι πρέπει να αλλάξει αυτή η εργαλειοποίηση της εκλογής του Προέδρου της Δημοκρατίας και να μπορεί απρόσκοπτα να ολοκληρώνεται ο εκλογικός κύκλος. Το είχε επαναλάβει πολλές φορές ο κ. Τσίπρας. Σήμερα ο κ. Τζανακόπουλος ήρθε να μας πει ότι αυτή δεν είναι η καλύτερη διαδικασία. Εν πάση περιπτώσει, νομίζω ότι και πάλι ανατρέχει ο ΣΥΡΙΖΑ και όλα τα στελέχη του στο παρελθόν για να δημιουργούν προβλήματα στη συνέχιση του νομοθετικού έργου, προφανώς της μεγάλης αλλαγής στο Σύνταγμα. Και είναι σαφές ότι όλο αυτό είναι απλά παρελκυστικό, για να μην προχωράνε τα πράγματα και συνεχίζεται η κοινοβουλευτική διαδικασία. Η θέση μας είναι σαφής. Είμαστε υπέρ του ενός μήνα και νομίζω ότι έτσι πρέπει να προχωρήσουμε.
Κύριε Πρόεδρε, μια διευκρίνιση επί της άποψης.
Έχει ζητήσει τον λόγο ο κ. Βελόπουλος.
Σας ευχαριστώ πολύ. Απ' ό,τι κατάλαβα, το πρόβλημα είναι ο Πρόεδρος της Δημοκρατίας και συζητάμε εδώ μέσα για το Σύνταγμα και την αναθεώρηση, ένα μείζονος σημασίας ζήτημα, με προσκόμματα. Γιατί δεν λέει η Νέα Δημοκρατία ότι το άγχος της είναι η εκλογή του Προέδρου, για να το συζητήσουμε σοβαρά; Αυτά του κ. Λιβανού περί βιασύνης, ότι το κράτος θέλει βιασύνη και τα λοιπά, από τις 19 Αυγούστου που άνοιξε η Βουλή εγώ δεν έχω δει πολλούς Βουλευτές. Ελάχιστοι είμαστε εδώ μέσα. Άρα, λοιπόν, το πρόβλημα είναι η εκλογή του Προέδρου της Δημοκρατίας και είναι ανεπίτρεπτο βέβαια και από την Αντιπολίτευση να μπερδεύουν τον θεσμό με την Αναθεώρηση του Συντάγματος. Για τον έναν μήνα που μας δίνετε, κύριε Πρόεδρε, ευλόγως θα έλεγα ότι είναι μικρό το διάστημα. Μην κοροϊδευόμαστε. Δώστε κάτι παραπάνω για να τελειώσει αυτή η ιστορία και να πάμε σε μια κουβέντα σοβαρή για την αναθεώρηση, γιατί με προσκόμματα για τον Πρόεδρο της Δημοκρατίας το μόνο που κάνουμε όλοι εδώ μέσα είναι ζημιά στον θεσμό. Όλοι επικαλούνται τον Πρόεδρο και αυτό είναι ντροπή. Η Νέα Δημοκρατία βιάζεται για να πάει στους εκατόν πενήντα έναν - δικαίωμά της - , οι άλλοι δεν θέλουν να πάνε στους εκατόν πενήντα, θέλουν διακόσιους με συνέπεια ουσιαστικά η ίδια η Βουλή να απαξιώνει τον θεσμό του Προέδρου της Δημοκρατίας. Είναι ανεπίτρεπτο να παίζουμε με τον θεσμό ένα μικροκομματικό παιχνίδι. Δώστε δέκα, δεκαπέντε ημέρες παραπάνω. Δύο μήνες θέλουν; Δύο μήνες, για να τελειώσει, αν θέλετε, και το προσχηματικόν της ιστορίας. Από την άλλη, με ενημέρωσαν εδώ οι συνάδελφοι ότι δεν ρωτήθηκαν. Ανακοινώθηκε ότι θα είναι ένας μήνας. Δεν ρωτήθηκαν στη Διάσκεψη των Προέδρων ο κ. Βιλιάρδος και ο κ. Αβδελάς. Είπατε ότι «είναι αυτό». Άρα μη λέτε ότι η Διάσκεψη των Προέδρων αποφάσισε. Δεν ρωτήθηκαν. Είπατε αυτό και πέρασε η ιστορία έτσι. Όμως, δεν είναι το ζήτημα αυτό. Είπατε ότι θα δώσετε και μια μικρή επέκταση του χρόνου. Λέω, λοιπόν, ότι αν θέλουμε να γίνουμε σοβαροί στο Κοινοβούλιο, να αφήσουμε τη δικαιοσύνη και τον Πρόεδρο της Δημοκρατίας έξω από τα μικροκομματικά παιχνίδια. Αυτά.
Η σημερινή συζήτηση δεν θα πιαστεί στον χρόνο της συνταγματικής Αναθεώρησης. Το λέω αυτό γιατί βλέπω ότι αρχίσαμε τη συζήτηση επί της συνταγματικής Αναθεώρησης. Στη Διάσκεψη των Προέδρων ετέθη το θέμα. Εξέφρασε επιφυλάξεις ο κ. Κατρούγκαλος επικαλούμενος περίπου όσα είπε ο κ. Λοβέρδος και ο κ. Τζανακόπουλος. Δεν εκφράστηκαν επιφυλάξεις. Άρα θεωρείται ότι η Διάσκεψη των Προέδρων, λόγω του ότι εξέφρασε αντίρρηση ο ΣΥΡΙΖΑ, αποφάσισε κατά πλειοψηφία.
Δεν είναι σημαντικό, δεν πειράζει αυτό.
Τώρα, αν θέλετε να μου πείτε ότι δεν εξελήφθη έτσι, είναι μια εισήγηση η οποία ανακοινώνεται και επικυρώνεται από την Ολομέλεια. Προσέξτε λίγο. Πράγματι ο ένας μήνας μπορεί να χρειαστεί να γίνει παραπάνω γι' αυτό αφήνουμε αυτή την επιφύλαξη. Στο χέρι μας είναι όταν τελειώνουν οι εργασίες της επιτροπής, να μας ζητήσει χρόνο, αν κρίνει ότι χρειάζεται. Η πεπατημένη ακολουθείται και όχι κυβερνητική οδηγία. Ακολουθούμε την πεπατημένη του οίκου μας, δηλαδή της Βουλής. Η προηγούμενη Επιτροπή Αναθεώρησης της προτείνουσας Βουλής είχε να επεξεργαστεί πάνω από εκατόν πενήντα άρθρα συνολικά γιατί μπορεί να συμπίπτουν μερικά άρθρα μεταξύ των κομμάτων, αλλά είχαν άλλο περιεχόμενο. Τώρα έχουμε να επεξεργαστούμε προφανώς οριστικά - γιατί δεν υπάρχει επόμενη φάση, παρά μόνο το νέο Σύνταγμα - σαράντα εννέα άρθρα, εκ των οποίων - λέω στους συναδέλφους που δεν έχουν παρακολουθήσει την αναθεώρηση - στην πραγματικότητα είναι τριάντα εννιά γιατί τα δέκα από αυτά αφορούν καταργήσεις μεταβατικών διατάξεων του Συντάγματος τους 1975. Κρίθηκε, λοιπόν, με βάση και την πεπατημένη πρακτική του παρελθόντος - και του απωτέρου και του αμέσου - ότι ένας μήνας μπορεί να φτάσει. Βάλαμε όμως - στην περίπτωση που αυτό δεν αρκεί - και την επιφύλαξη ότι μπορεί η επιτροπή να ζητήσει να πάρει μία παράταση. Άρα για να το κλείνουμε και να προχωρήσουμε στην επόμενη ανακοίνωση, αυτό αποφασίσαμε στη Διάσκεψη των Προέδρων με τις επιφυλάξεις που επισημάνθηκαν, αυτό ζητώ να επικυρώσει η Ολομέλεια, αντιλαμβανόμενος τις επιφυλάξεις που διατυπώνονται.
Κύριε Πρόεδρε, παρακαλώ τον λόγο.
Τον λόγο έχει ο κ. Παφίλης.
Κύριε Πρόεδρε, θα ήθελα να πω κάτι, όταν τελειώσουν οι άλλοι συνάδελφοι.
Εντάξει, κύριε Λοβέρδο. Κύριε Παφίλη, έχετε τον λόγο.
Λέτε, βεβαίως, ότι μπορεί να δοθεί μία παράταση. Για να μη γίνεται όλη αυτή η αντιπαράθεση, να αποφασίσουμε δίμηνο και να λήξει. Νομίζω ότι πρακτικά δεν εμποδίζει τίποτα. Υπάρχουν ενστάσεις. Ένας μήνας είναι όντως λίγος. Θα φανεί αυτό από την ίδια την πράξη. Αντί, λοιπόν, να φτάσουμε στο σημείο να δοθεί παράταση, θα μπορούσαμε τώρα να ορίσουμε δύο μήνες. Δεν καταλαβαίνω τι αντιρρήσεις μπορεί να υπάρχουν. Αν τελειώσουν πιο πριν, ας τελειώσουν πιο πριν. Πρακτικά το λέμε για να μη γίνεται αντιπαράθεση σε θέματα που μπορούν να λυθούν άνετα.
Κύριε Πρόεδρε, μία διευκρίνιση για τα Πρακτικά.
Κύριε Τζανακόπουλε, έχετε τον λόγο. Ο εκπρόσωπος της Νέας Δημοκρατίας είπε ότι ο ΣΥΡΙΖΑ αλλάζει θέση σε σχέση με τον Πρόεδρο της Δημοκρατίας και την πολιτική τοποθέτηση ότι δεν πρέπει να διακόπτεται ο πολιτικός και ο κοινοβουλευτικός κύκλος εξαιτίας της μη εκλογής του Προέδρου της Δημοκρατίας. Δεν υπάρχει τέτοια τοποθέτηση από τη δική μου μεριά. Αυτό που είπα είναι ότι είναι πολύ διαφορετικό να προσπαθούμε να βρούμε μια συναινετική λύση ως Κοινοβούλιο για να μπορέσει να εκλεγεί ο Πρόεδρος της Δημοκρατίας χωρίς τη μεσολάβηση εκλογών και εντελώς διαφορετικό πράγμα να αποφασίζει και να διατάζει η Συμπολίτευση με εκατόν πενήντα μία ψήφους να ορίζει Πρόεδρο της Δημοκρατίας. Αυτά για να βάζουμε τα πράγματα στη θέση τους και να ξέρουμε για τι πράγμα μιλάμε.
Κύριε Λοβέρδο, έχετε τον λόγο.
Πραγματικά απορώ με την τοποθέτηση του κ. Τζανακόπουλου. Ασίστ έδωσε στη Νέα Δημοκρατία. Ούτε ο Σπανούλης να ήταν! Της έδωσε ασίστ να τα κάνει όλα μόνη της και τώρα διαμαρτύρεται που θα τα κάνει; Νομίζω ότι αυτό δεν είναι σωστό. Εάν κάποιος έχει την ευθύνη για την εξουσιοδότηση εν λευκώ που έδωσε στη Νέα Δημοκρατία, θα την υποστεί. Αυτό υφιστάμεθα τώρα, αλλά το υφιστάμεθα και όλοι μαζί. Δεν το υφίσταται μόνο ο ΣΥΡΙΖΑ, γιατί εμείς λέγαμε «μην το ψηφίσετε». Κι εμείς συμφωνούμε με την αλλαγή του συγκεκριμένου άρθρου, πλην όμως, μη δώσετε με την ψήφο σας στην επόμενη Βουλή στο πρώτο κόμμα - που μπορεί να μην είστε εσείς και να είναι άλλο - τη δυνατότητα να τα κάνει όλα μόνο του. Ήθελα, όμως, να πάρω τον λόγο για κάποιο άλλο θέμα. Κύριε Πρόεδρε, ορίσατε και την ημέρα και την ώρα. Καλά ως προς την ημέρα, αλλά την ώρα θα την αλλάξετε. Υποβάλλουμε αίτημα ως πολιτική παράταξη να αλλάξετε την ώρα και να την πάτε προς το απόγευμα. Αυτό δεν είναι ανάγκη να το πούμε στην Ολομέλεια.
Υπάρχουν δεσμεύσεις.
Υπάρχουν δεσμεύσεις. Μας το ανακοινώσατε ξαφνικά. Συνεννοηθείτε και με τα κόμματα να πάμε λίγο πιο αργά το απόγευμα.
Ορίσαμε την ώρα στις 13.00΄ επειδή προηγείται η ενημέρωση από τον Φινλανδό Πρέσβη για το εξάμηνο της Φινλανδικής Προεδρίας και πολλά μέλη της Επιτροπής Συντάγματος είναι στην Επιτροπή Ευρωπαϊκών και Εξωτερικών.
Επειδή κι εμείς είμαστε στις Επιτροπές Ευρωπαϊκών και Εξωτερικών, αλλά κι εμείς είμαστε πολιτικό κόμμα και έχουμε και τον δικό μας προγραμματισμό, σας ζητάμε να το κάνετε στις 17.00΄ το απόγευμα ή τη Δευτέρα. Σας παρακαλώ να συνεννοούμαστε.
Έχετε το προνόμιο του Βουλευτού Β΄ Περιφέρειας Αθηνών και τώρα του Βορείου Τομέα, αλλά μην ξεχνάτε ότι η Παρασκευή είναι επισφαλής ημέρα για πολλούς συναδέλφους από την ελληνική περιφέρεια.
Ωραία. Πάμε τη Δευτέρα τότε.
Όχι, όχι.
Γιατί όχι; Να συνεννοηθούμε.
Όχι, όχι. Γι' αυτό το βάλαμε στις 13.00΄ η ώρα, ώστε να ικανοποιηθεί και η μη σύμπτωση με την ανακοίνωση της Φινλανδικής Προεδρίας του Φιλανδού Πρέσβη, αλλά να ικανοποιηθούν και οι συνάδελφοι εξ επαρχίας. Επίσης, επειδή είπαν ότι μεσολαβεί το Σαββατοκύριακο, ο χρόνος του μήνα μετράει από εβδομάδα, δεν μετράει από την Παρασκευή.
Μετράει από εβδομάδα, αλλά ένα πολιτικό κόμμα σάς λέει ότι σας ζητάει αλλαγή της ώρας και σας θυμίζει ότι δύο μήνες και παραπάνω, που κάναμε συνεδριάσεις ως προτείνουσα Βουλή, συνεννοούμασταν και για τις ώρες και για τις ημέρες. Τώρα ήταν μια ανακοίνωση ημέρας, χωρίς να έχετε συνεννοηθεί μαζί μας. Σας ζητάμε να αλλάξετε την ώρα, να την πάτε πιο αργά.
Δεν μπορούμε να την αλλάξουμε, κύριε Λοβέρδο, τώρα, γιατί η συνεννόηση έγινε πριν, στη Διάσκεψη των Προέδρων και δεν ηγέρθησαν αντιρρήσεις.
Μα, είναι θέμα της Ολομέλειας, δεν είναι της Διάσκεψης.
Εντάξει, αλλά έρχεται εισήγηση η οποία εμπεριέχει την έννοια της συνεννόησης που ζητήσατε. Έχει προηγηθεί η συνεννόηση.
Μα, είστε επίμονος για ένα θέμα ώρας. Τώρα είναι δυνατόν να κάνουμε αυτή τη συζήτηση στην Ολομέλεια; Να το πάτε στις 17.00΄ το απόγευμα.
Κι εσείς είστε επίμονος. Είμαστε και οι δύο επίμονοι. Δεν είμαι μόνο εγώ. Να είστε δίκαιος. Όμως, θέλω να σας πω κάτι για τον έναν μήνα. Βάσει του Συντάγματος, κύριε Παφίλη, η διαδικασία μετά την πρόταση της επιτροπής αυτής δεν είναι με απόσταση ενός μηνός ανάμεσα στις δύο ψηφοφορίες, αλλά είναι μία και τέρμα. Επειδή, όμως, πρόκειται περί Αναθεωρήσεως του Συντάγματος πλέον και όχι προτάσεως, όπως ήταν στην προηγούμενη Βουλή, προφανώς δεν θα γίνει συζήτηση στη μία μόνο συνεδρίαση της ψηφοφορίας. Χρειαζόμαστε και έναν εύλογο χρόνο συζητήσεων, πέραν της ημέρας της ψηφοφορίας. Γι' αυτό προνοούμε - χωρίς να προεξοφλούμε - και βάζουμε τον μήνα, γιατί χρειαζόμαστε και χρόνο για τις όποιες συνεδριάσεις κρίνουμε - και θα κρίνουμε όλοι μαζί - της Ολομέλειας που θα αχθούν σε μία τελική ψηφοφορία, ώστε να αποκτήσει η χώρα την τέταρτη Αναθεώρηση μετά τη Μεταπολίτευση. Οπότε, ας ξεκινήσουμε με τον καλό οιωνό ότι μπορεί να υπάρξει πυκνή και εμπεριστατωμένη συζήτηση εντός μηνός, χωρίς να αποποιούμαστε την επιφύλαξη που βάλαμε για μία παράταση. Άρα δέχεται το Σώμα την απόφαση για έναν μήνα με το ενδεχόμενο μικρής προθεσμίας, εφόσον η επιτροπή το ζητήσει;
Όχι.
Όχι.
Συνεπώς το Σώμα δέχεται την απόφαση κατά πλειοψηφία. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διεβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 με τίτλο «Ποινική ευθύνη των Υπουργών», όπως ισχύει στις 16 Σεπτεμβρίου 2019, ποινική δικογραφία που αφορά, πρώτον, στον πρώην Πρωθυπουργό της Ελλάδος Αλέξιο Τσίπρα και, δεύτερον, στον πρώην Αναπληρωτή Υπουργό Δικαιοσύνης Δημήτριο Παπαγγελόπουλο. Τώρα, μετά τις δύο ανακοινώσεις, καλούμε στο Βήμα εκ μέρους του κόμματος ΜέΡΑ25 την κ. Φωτεινή Μπακαδήμα, που είναι ειδική αγορήτρια.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, στις μέρες μας σαφέστατα παρατηρείται αλματώδης εξέλιξη της τεχνολογίας, εξέλιξη που αλλάζει καθημερινά τα δεδομένα, δημιουργώντας μία μεταβαλλόμενη πραγματικότητα με τις δικές τις παραμέτρους και τα δικά της ιδιαίτερα χαρακτηριστικά. Έτσι το θέμα της κυβερνοασφάλειας μοιραία είναι ένα θέμα που μας απασχολεί όλους. Ως εκ τούτου, θεωρώ πως οι περισσότεροι εξ ημών συμφωνούμε πως ο ρόλος του ENISA πρέπει να είναι κεντρικός. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Όμως, ας περάσουμε τώρα στο νομοσχέδιο που καλούμαστε να συζητήσουμε σήμερα. Η συμφωνία είχε ήδη κατατεθεί από τον τότε Υπουργό Ψηφιακής Πολιτικής, Τηλεπικοινωνιών και Ενημέρωσης κ. Νίκο Παππά, στις 10 Μαΐου, αλλά δεν πρόλαβε να ολοκληρωθεί λόγω της λήξης της κοινοβουλευτικής περιόδου. Γι' αυτό και βλέπουμε πως όλο το σχέδιο νόμου είναι ακριβώς το ίδιο. Η αιτιολογική έκθεση, η έκθεση του Γενικού Λογιστηρίου του Κράτους, η έκθεση αξιολόγησης είναι ακριβώς οι ίδιες με αυτές της 10ης Μαΐου. Ο οργανισμός, όπως προαναφέρθηκε από τους συναδέλφους, δημιουργήθηκε το 2005 και ξεκίνησε να λειτουργεί στο Ηράκλειο, όπου και αποτέλεσε πόλο ανάπτυξης για την πόλη αλλά και ολόκληρο το νησί, καθώς γύρω από αυτόν στήθηκαν πολλές δομές για να καλύψουν τις ανάγκες του προσωπικού του οργανισμού. Για παράδειγμα, δημιουργήθηκε Ευρωπαϊκό Σχολείο για τα παιδιά των υπαλλήλων που, παρ' ότι δεν του δόθηκε η απαραίτητη στήριξη, θεωρούμε πως αν την είχε θα είχε καταφέρει να ανθίσει. Το 2018, κυρίες και κύριοι συνάδελφοι, έγινε το πρώτο βήμα με την αρχική υπογραφή της μεταφοράς έδρας του οργανισμού, βήμα που θα ολοκληρωθεί σήμερα με την καθ' όπως φαίνεται οριστική κύρωση της συμφωνίας. Παράλληλα με την έδρα του οργανισμού στην Αθήνα θα διατηρηθεί και το γραφείο του Ηρακλείου σαν παράρτημα, τουλάχιστον μέχρι να ολοκληρωθεί η μεταφορά αυτή. Όμως αδιευκρίνιστο παραμένει το τι θα γίνει και ποιο θα είναι το μέλλον του γραφείου Κρήτης, όταν ολοκληρωθεί αυτή η διαδικασία. Πραγματικά, θα θέλαμε να μάθουμε, κύριε Υπουργέ, τι πρόβλεψη υπάρχει - αν υπάρχει - γι' αυτό και τι θα γίνει το κτήριο, που σύμφωνα με παλαιότερες δηλώσεις του εκτελεστικού διευθυντή - στα εγκαίνιά του - είναι ένα κτήριο που ανταποκρίνεται στα υψηλότερα πρότυπα για έναν ευρωπαϊκό οργανισμό και προσέφερε στο προσωπικό του οργανισμού στην Κρήτη τις καλύτερες συνθήκες για την ασφαλή εκτέλεση των δραστηριοτήτων του. Παράλληλα, θα θέλαμε να μάθουμε τι θα γίνουν όλες οι υποδομές που δημιουργήθηκαν για να καλυφθούν οι ανάγκες του προσωπικού και των οικογενειών τους. Σαν ΜέΡΑ25 είμαστε κάθετα αντίθετοι στη μεταφορά της έδρας. Αντιλαμβανόμαστε ότι ενδεχομένως δεν υπήρχαν όλες οι απαραίτητες δομές στο Ηράκλειο. Μολαταύτα, σε καμμία περίπτωση αυτό δεν μπορεί να είναι λόγος για να ακυρωθεί μία από τις στοιχειώδεις περιπτώσεις αποκέντρωσης που υπάρχουν στο ελληνικό κράτος. Αντιθέτως αυτό συνιστά σαφή λόγο για να δημιουργηθούν οι αναγκαίες υποδομές στην περιφέρεια. Μάλιστα, μας προκαλεί αλγεινή εντύπωση μία έκφραση που υπάρχει στο κείμενο της συμφωνίας, πως η μεταφορά της έδρας θα συμβάλει στην προσέλκυση προσωπικού με υψηλά προσόντα. Άραγε αν έμενε ο οργανισμός στο Ηράκλειο δεν θα κατάφερνε να έχει του ιδίου είδους και προσόντων προσωπικό; Γιατί τόση απαξίωση για την Κρήτη, κυρίες και κύριοι συνάδελφοι, ειδικά από μία Κυβέρνηση με Πρωθυπουργό που κατάγεται από το νησί; Αξίζει εδώ να σημειώσουμε πως από το 2012, που άνοιξε η συζήτηση της μεταφοράς, πολλοί Βουλευτές αντέδρασαν, είτε δημόσια με ανακοινώσεις είτε καταθέτοντας ερωτήσεις, ενώ διάχυτη είναι η εντύπωση πως τελικά θα οδηγηθούμε σε μεταφορά του οργανισμού εκτός της χώρας μας. Μεταξύ των Βουλευτών που αντέδρασαν τότε ήταν και πολλοί Βουλευτές της Αξιωματικής Αντιπολίτευσης και νυν κυβερνώσας παράταξης και μάλιστα γι' αυτό μας προκαλεί το λιγότερο έκπληξη το ότι σήμερα φέρνει η Νέα Δημοκρατία αυτή τη συμφωνία και μάλιστα την υπερασπίζεται με τόσο σθένος και δυναμικότητα. Όμως, εκτός από τη μεταφορά της έδρας η συμφωνία περιλαμβάνει αρκετές διατάξεις που έχουν να κάνουν με το προσωπικό του οργανισμού και τις απαλλαγές που αυτό απολαμβάνει. Αν επισκεφτεί κανείς την ιστοσελίδα του ENISA μπορεί να δει ότι απασχολεί εξήντα τέσσερα άτομα, χωρίς όμως να γίνεται καμμία αναφορά στο είδος του προσωπικού, ούτε στο εργασιακό καθεστώς, ούτε στη διαδικασία επιλογής και φυσικά καμμία αναφορά στο μισθολογικό καθεστώς. Ο Υπουργός στη συνεδρίαση της επιτροπής της προηγούμενης εβδομάδας επεσήμανε πως το ελληνικό κράτος δεν καλύπτει τους μισθούς, ως εκ τούτου δεν υπάρχει καμμία μισθολογική επιβάρυνση για τον προϋπολογισμό. Όμως, παραμένει ακόμη αναπάντητο το ερώτημα αναφορικά με το ύψος των διαφυγόντων κερδών που έχει το δημόσιο από τις ελαφρύνσεις και τα προνόμια που προβλέπονται για τους εργαζόμενους και τις οικογένειές τους, καθώς μεταξύ αυτών συμπεριλαμβάνεται ότι δεν καταβάλλουν ΦΠΑ ούτε τέλη κυκλοφορίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό ακόμη, κύριε Πρόεδρε, θα χρειαστώ. Έτσι, παραμένει ασαφής η τελική επιβάρυνση μιας ήδη ευαίσθητης και αναιμικής οικονομίας μιας χώρας, όπως η δική μας, που από το 2010 έχει χτυπηθεί ανελέητα από τις πολιτικές στείρας λιτότητας που της έχουν επιβληθεί. Επιστρέφοντας τώρα στο θέμα της μεταφοράς της έδρας - και για να κλείσω - αναρωτιόμαστε πώς έγινε η επιλογή του κτηρίου στο Μαρούσι, αφού η συμφωνία αναφέρει ρητά ότι το ύψος του μισθώματος καθορίζεται με υπουργική απόφαση. Αν έχει ληφθεί αυτή η απόφαση, γιατί δεν μας κοινοποιήθηκε; Γιατί δεν μας δόθηκε μαζί με μία έκθεση που θα εξηγούσε τη διαδικασία επιλογής του γραφείου; Η απλή αναφορά πως για τα δύο προηγούμενα έτη η δαπάνη ήταν 640.000 ευρώ ετησίως δεν είναι αρκετή. Κρίνουμε επίσης σαν ΜέΡΑ25 πως λείπει μια έκθεση που θα μας πληροφορούσε για το τι θα προκαλέσει στην Κρήτη η μεταφορά του οργανισμού. Δεν μπορούμε να διανοηθούμε πως ξεκίνησε μία τέτοια κίνηση το 2012 χωρίς να έχει γίνει η απαραίτητη μελέτη για τις επιπτώσεις του διαμελισμού του οργανισμού τόσο για την Κρήτη αλλά και για το μέλλον του ίδιου του ENISA. Το ΜέΡΑ25 θεωρεί πως η κύρωση της συμφωνίας θα αποτελέσει το πρώτο βήμα για την οριστική απομάκρυνση του οργανισμού από τη χώρα μας και αναγνωρίζει πλήρως την ανάγκη αποκέντρωσης και ενίσχυσης της περιφέρειας. Ως εκ τούτου καταψηφίζει τη συμφωνία. Ευχαριστώ.
Τον λόγο ζήτησε και έχει ο Πρόεδρος της Ελληνικής Λύσης κ. Βελόπουλος για πέντε λεπτά, με τη δέουσα ανοχή.
Ακόμα και για τις συμβάσεις θα μιλάει ο κύριος Πρόεδρος;
Τι να κάνουμε; Έτσι προβλέπεται. Κύριε Βελόπουλε, έχετε τον λόγο.
Ξέρετε, μιλάμε για συμβάσεις, γιατί είμαστε ασυμβίβαστοι, κύριε Λοβέρδο. Άκουσα τον καλό μου φίλο κ. Κεγκέρογλου προηγουμένως, που μίλησε για ένα πολύ σημαντικό ζήτημα. Για εμένα το μείζον ζήτημα της χώρας είναι η αποκέντρωση. Κύριε Υπουργέ, τι κάνατε τώρα, για να καταλάβω; Έχουμε μια επαρχία η οποία έχει προβλήματα δομικά. Η επαρχία έχει πραγματικά προβλήματα. Έρχεστε και παίρνετε κάτι που είναι πολύ σημαντικό από μία περιοχή επαρχίας, περιφέρειας και το μεταφέρετε στο υδροκέφαλο κράτος των Αθηνών. Ο λόγος ποιος είναι; Για ποιον λόγο πρέπει όλες οι αποφάσεις να λαμβάνονται από εδώ μέσα; Για ποιον λόγο να συμβαίνει αυτό στην Αθήνα των πέντε εκατομμυρίων ανθρώπων; Πουθενά στον κόσμο παγκοσμίως δεν υπάρχει πρωτεύουσα χώρας με τον μισό πληθυσμό της χώρας σε μια πόλη. Πουθενά, κύριε Υπουργέ! Και αντί να κάνετε επιλογές αποκέντρωσης, συγκεντρώνετε ξανά τα πράγματα στην Αθήνα. Πείτε μου τον λόγο! Μαραζώνει η επαρχία, μαραζώνει η περιφέρεια και κάνετε επιλογές και παίρνετε αποφάσεις που είναι αθηνοκεντρικές. Εδώ και πενήντα χρόνια το αθηναϊκό κράτος - έτσι λειτουργεί - του Κολωνακίου, εγκλημάτησε εις βάρος της περιφέρειας. Έρχεται μια κυβέρνηση, η σημερινή, η οποία λέει ότι είναι τεχνοκρατική, να επαναφέρει πάλι τη σήψη - γιατί είναι σήψη αυτό το πράγμα - του υδροκέφαλου κράτους. Διαφωνούμε με τη φιλοσοφία, κύριε Υπουργέ. Θα ήθελα να με ακούει ο κύριος Υπουργός, όταν μιλάω. Παράκληση, κύριε Υπουργέ, θέλω να μας ακούτε όλους τους Βουλευτές, όχι μόνο εμένα, όλους. Είμαστε υποχρεωμένοι. Σας παρακαλώ, κύριε συνάδελφε. Δεν είναι σωστό αυτό που κάνετε αυτή τη στιγμή.
Αφήστε τις εντυπώσεις. Μια συνεννόηση είναι πάντα απαραίτητη.
Και εσείς να μιλούσατε, αν το έκανα εγώ αυτό, θα σας ενοχλούσε.
Μπορεί και ακούει και μιλάει.
Δεν ξέρω εάν μπορεί να ακούει και να μιλάει. Εγώ στον κύριο Υπουργό απευθύνομαι.
Συνεχίστε, κύριε Πρόεδρε. Μην κάνετε διάλογο.
Δεν κάνω διάλογο, αλλά αυτό που έκανα εγώ, θα έπρεπε να το κάνετε εσείς, κύριε Μπούρα.
…τις κάνει το Προεδρείο.
Κύριε Μπουκώρο, σας παρακαλώ. Συνεχίστε, κύριε Πρόεδρε.
Το αθηνοκεντρικό κράτος είναι το αποτέλεσμα κακών επιλογών δεκαετιών. Αν θέλετε η χώρα να πάει μπροστά, δείτε πώς λειτουργεί η Γερμανία, η Γαλλία και άλλες ευρωπαϊκές χώρες. Δεν μπορεί να είναι όλα εδώ. Δεν μπορεί ένας επενδυτής από τη Μακεδονία για να κάνει μια επένδυση, να κατεβαίνει στην Αθήνα δεκαεπτά φορές, για να πάρει δεκαεπτά χαρτιά από δεκαεπτά Υπουργεία. Και αυτό είναι ένα απλό παράδειγμα. Και τώρα μου φέρνετε έναν φορέα από το Ηράκλειο. Μια χαρά ήταν. Και να σας πω γιατί ήταν μια χαρά; Το Ηράκλειο ή η Κρήτη έχει την τύχη να έχει ένα από τα κορυφαία πανεπιστήμια της Ευρώπης. Μην ξεχνάμε ότι το Πανεπιστήμιο της Κρήτης είναι κορυφαίο ΑΕΙ στην Ελλάδα. Πώς, λοιπόν, δεν στηρίζουμε αυτές τις επιλογές και κάνουμε επιλογές που δείχνουν παλαιοκομματισμό και παλιά αντίληψη; Καταλαβαίνω ότι τα περισσότερα κόμματα λειτουργούν στην Αθήνα, αλλά δεν είναι έτσι. Κάποια στιγμή πρέπει να φύγουμε από το κέντρο των Αθηνών και να πάμε στην περιφέρεια. Δεν γίνεται. Είναι αδιαφορία, ουσιαστικά, της Κυβέρνησης συνολικά για όλη την περιφέρεια. Διατηρείται ένα γραφείο στην Κρήτη με ετήσιο κόστος λειτουργίας 640.000 ευρώ. Τόσο μου λένε ότι κοστίζει το ενοίκιο και το κόστος αυτού του ωραίου κτηρίου που φτιάξαμε. Ακούστε λογική. Φτιάχνουμε κτήριο, δαπανούμε χρήματα και ερχόμαστε μετά ως νέα κυβέρνηση να αλλάξουμε το κτήριο, να πετάξουμε τα προηγούμενα λεφτά και να βάλουμε κι άλλα λεφτά για ένα ίδιο ακριβώς αντικείμενο. Κύριε Υπουργέ, είναι λάθος. Είτε είναι 50.000 ευρώ είτε είναι 100.000 είτε 200.000, είναι λάθος επιλογή. Αφού το φτιάξαμε εκεί, αφήστε το εκεί. Και δεν μπορώ να καταλάβω, δεν έχει συνέχεια το κράτος εδώ; Δεν έχει συνέχεια το κράτος εδώ, κύριε Υπουργέ; Πού είναι το κράτος που έχει συνέχεια; Γιατί έτσι μας λέει ο κ. Μητσοτάκης. Για τα Σκόπια, λέει, ότι έχει συνέχεια το κράτος. Εδώ δεν έχει συνέχεια το κράτος; Έχει ασυνέχεια; Είναι ασυνεχές; Είναι σαν το ρεύμα; Αποφασίστε, λοιπόν, ή έχουμε συνέχεια στο κράτος ή δεν έχουμε. Επίσης, πώς γίνεται να μην έχει προϋπολογισμό κόστους μεταφοράς στην Αθήνα με μοναδική αιτιολογία ότι δεν είναι σίγουρο αν θα βρεθεί κτήριο. Δηλαδή καταλαβαίνετε τι κάνετε; Θα πάτε να αγοράσετε εσείς ποτέ ένα σπίτι, προσωπικά ο ίδιος, αλλά δεν θα ξέρετε αν θα το αγοράσετε ή αν θα έχετε λεφτά να το αγοράσετε; Αυτό μας λέτε εδώ. Πώς μεταφέρετε ένα κτήριο χωρίς να ξέρετε το κόστος και αν θα βρεθεί το κτήριο και πώς το παίρνετε από εκεί και το πάτε κάπου αλλού; Μένουν στο κενό υπερσύγχρονες εγκαταστάσεις - υπερσύγχρονες πραγματικά, κύριε Υπουργέ - στην Κρήτη, στο Ηράκλειο, που εγκαινιάστηκαν τον Απρίλιο του 2019! Πριν τέσσερις μήνες εγκαινιάστηκε το κτήριο, κόψαμε κορδέλες, πήγαν Υπουργοί, πήγαν Βουλευτές, δήμαρχοι, είπαν τα δικά τους, φώναξαν, λάλησαν, τι ωραία! Πήγε κανένας από τη Νέα Δημοκρατία; Κύριοι σύντροφοι του ΠΑΣΟΚ, κύριε Κεγκέρογλου, ήταν κανένας εκπρόσωπος το 2019 από τη Νέα Δημοκρατία εκεί στα εγκαίνια;
Πώς δεν ήταν!
Πώς δεν ήταν. Αυτός, δηλαδή, τι θα πει τώρα; «Συγγνώμη, έκανα λάθος» μετά από τέσσερις μήνες; Καταλαβαίνετε ότι αυτογελοιοποιούμαστε; Καταλαβαίνετε ότι αυτογελοιοποιείστε οι ίδιοι; Καταλαβαίνετε ότι είναι ιλαροκωμωδία αυτό που κάνετε; Στείλατε Βουλευτές τον Απρίλιο του 2019 και τον Οκτώβρη λέτε, πάει το κτήριο, πάμε αλλού τώρα, θα ξαναπάμε να κόψουμε κορδέλες. Θέλω να πω, δηλαδή, ότι όλα αυτά δείχνουν ότι είναι σε μία λογική άχρηστων πολιτικών ενεργειών. Είναι μη χρήσιμων πολιτικών, είναι μη χρηστών πολιτικών. Πάμε τώρα σε αυτό που ήρθε σήμερα, στη «NOVARTIS». Για να τα πούμε λίγο σοβαρά. Καλά δεν ντρέπεστε εσείς, της Νέας Δημοκρατίας; Καλά λίγη ντροπή δεν έχετε εσείς, της Νέας Δημοκρατίας; Σας έβριζαν, σας έλεγαν απατεώνες, λωποδύτες, μιζαδόρους και τώρα βάζετε την ουρά στα σκέλια; Σας λένε και δειλούς τώρα. Η «ΑΥΓΗ» σήμερα σας έλεγε δειλούς, έλεγε ότι είστε δειλοί. Αν δεν είστε δειλοί - στη «NOVARTIS» αναφέρομαι, κύριε συνάδελφε, - τότε είστε ηθικά αυτουργοί μιας συγκάλυψης. Διαλέξτε και πάρτε. Διότι μέχρι τώρα σας έλεγε ο κ. Τσίπρας ότι είναι πολλοί Υπουργοί και Βουλευτές σας στο κόλπο και τώρα ξαφνικά βγαίνετε όλοι και λέτε δεν θα πολιτικοποιήσουμε ή ποινικοποιήσουμε την πολιτική ζωή, βάζοντας στο κάδρο τον Πρωθυπουργό. [[Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης]] Ακούστε, κύριοι συνάδελφοι, η πολιτική αξιοπρέπεια δεν μπορεί να σκοινοβατεί πάνω σε λεπτές μικροκομματικές επιλογές ή - αν θέλετε - ψευτοδιλήμματα «δεν τρέχω έναν Πρωθυπουργό εγώ στα δικαστήρια». Κάνετε λάθος, κύριοι. Ο κ. Τραμπ, ο Πρόεδρος των Ηνωμένων Πολιτειών, κάθισε στο σκαμνί από εισαγγελέα για αυτά που έκανε κατά το παρελθόν ή δεν έκανε. Εσείς τώρα γιατί φοβάστε να βάλετε έναν Πρωθυπουργό στο σκαμνί, αν έχετε δίκιο; Γιατί εδώ θα ειπωθεί το εξής: Δεν είχατε δίκιο. Μόνο έτσι θα πείτε, όχι ότι δεν ποινικοποιείτε την πολιτική ζωή. Θα πείτε δεν είχατε δίκιο εσείς. Ή είχατε δίκιο εσείς ή είχαν δίκιο αυτοί. Αποφασίστε. Και τα δύο δεν ισχύουν. Και το λέω γιατί αυτή η ιστορία δύο χρόνια σερνόταν με τη «NOVARTIS». Και μη μου πείτε ότι δεν ξέρετε τι σημαίνει «NOVARTIS». Μη μου πείτε ότι δεν ξέρετε από πού ξεκίνησε η ιστορία, από την Αμερική. Μη μου πείτε ότι δεν ξέρετε πως επιβλήθηκαν πρόστιμα. Θα επιβάλλετε ως Νέα Δημοκρατία κάποια πρόστιμα σε αυτή την εταιρεία; Έχετε το θάρρος; Όχι. Ούτε ο ΣΥΡΙΖΑ το είχε ούτε η Νέα Δημοκρατία. Και θα σας εξηγήσω γιατί δεν το έχει η Νέα Δημοκρατία το θάρρος με τη «NOVARTIS» και είναι πολύ εύκολο να το δει κανείς. Δείτε ποιοι εμπλέκονται στην ιστορία, γιατί η υπόθεση «NOVARTIS» δεν είναι μια απλή ιστορία, είναι η τρίτη εταιρεία παγκοσμίως και ξέρει ο κ. Λοβέρδος τι θέλω να πω. Τζιράρει δισεκατομμύρια ευρώ και μη μου πείτε τώρα ότι τα άρπαξαν μόνο οι γιατροί. Γιατί στο τέλος αυτό θα λέμε, ότι τα πήραν κάποιοι ιατρικοί επισκέπτες και κάποιοι γιατροί. Δεν τα πήρε κανένας στην Ελλάδα, όπως έγινε με τη «SIEMENS». Στη «SIEMENS» δεν τα πήρε κανείς Έλληνας πολιτικός. Δεν τα πήρε κανένας, γιατί δεν μπήκε κανένας φυλακή, γιατί δεν πήγε κανένας στη φυλακή πραγματικά. Κύριε συνάδελφε, αν κάποιος πολιτικός τα έπαιρνε και ο ίδιος είπε ότι δεν τα πήρε, να έμπαινε φυλακή, να τον οδηγούσατε στη φυλακή. Δεν μπήκε κανένας φυλακή. Κανείς. Ο Χριστοφοράκος είναι ελεύθερος. Τα ξεχάσατε κι αυτά. Ο Χριστοφοράκος έπινε καφέ δίπλα μου. Δίπλα μου! Αυτός που είπε ότι λάδωνε Έλληνες πολιτικούς! Τον είδα εγώ στο Βερολίνο γιατί πηγαίνω τακτικά στη Γερμανία. Τώρα, κοροϊδευόμαστε; Με αυτά θα ζήσουμε από πίσω; Λέω, λοιπόν, το εξής: η δικογραφία αφορά τον Αντώνη Σαμαρά, έλεγε ο ΣΥΡΙΖΑ, τον Παναγιώτη Πικραμμένο, τον Γιάννη Στουρνάρα, τον Δημήτρη Αβραμόπουλο, τον Άδωνι Γεωργιάδη, τον Ευάγγελο Βενιζέλο, τον Ανδρέα Λυκουρέντζο, τον Μάριο Σαλμά, τον Ανδρέα Λοβέρδο, τον Γιώργο Κουτρουμάνη. Αυτό έλεγε ο ΣΥΡΙΖΑ. Έλεγε ότι αφορά εσάς. Και σήμερα εσείς, ως μεγαλοαστοί και ευγενείς τύποι, δεν θέλετε να ποινικοποιήσετε - λέει - την πολιτική ζωή. Σοβαρά; Αυτό είναι; Είστε σίγουροι γι' αυτό; Γιατί επαναλαμβάνω πως αν είναι αυτό, τότε αυτό σημαίνει πολύ απλά ότι έχουν δίκιο αυτοί. Σας κατήγγειλαν για μίζες και σήμερα λέτε «εμείς δεν ποινικοποιούμε». Δηλαδή αν εμένα με πουν απατεώνα και κλέφτη, θα πω «εγώ δεν ποινικοποιώ την πολιτική ζωή»; Υπάρχει η ηθική, υπάρχει και η αξιοπρέπεια. Ο Αριστοτέλης το έχει πει χιλιάδες χρόνια: «Πολιτική ηθική». Αντιληφθείτε το. Και πάμε στο χειρότερο απ' όλα. Γιατί η «NOVARTIS» είναι πολύ σημαντική; Γιατί η Ελλάδα είναι χώρα ειδικού σκοπού - έτσι την αποκαλεί - και ειδικού ενδιαφέροντος. Ξέρει τι εννοώ ο κ. Λοβέρδος. Διότι μία αύξηση 10 σεντς στην Ελλάδα μεταφράζεται σε κέρδη 25 εκατομμυρίων ευρώ για την εταιρεία. Δέκα σεντς ένα φάρμακο, 25 εκατομμύρια ευρώ κέρδη. Και αυτό γιατί; Γιατί η τιμή του προϊόντος στην Ελλάδα επηρεάζει την τιμή διεθνώς. Άρα, λοιπόν, αυτή η εταιρεία - γιατί εγώ επιχειρηματίας είμαι - θα ήθελε να έχει παραπάνω χρήματα. Αυτά τα παραπάνω χρήματα δεν βρέθηκαν σε κανέναν πολιτικό, σε κανένα μεγάλο στέλεχος, σε κανέναν. Μόνο η εταιρεία βγάζει λεφτά. Οι πολιτικοί ή τα στελέχη ή οι γιατροί δεν έβγαλαν. Κανένας. Θα βγουν όλοι «άγγελοι της καθάρσεως» και θα πουν ότι δεν συμβαίνει τίποτα, όλα είναι καλά. Ένας Παπαγγελόπουλος θα συρθεί στα δικαστήρια από ό,τι φαίνεται και θα αθωωθεί στο τέλος. Εδώ είμαστε. Γιατί σε αυτή τη χώρα το πρόβλημα δεν είναι ότι δεν υπάρχουν νόμοι. Σε αυτή τη χώρα το πρόβλημα είναι ότι δεν εφαρμόζονται οι νόμοι. Η πολυνομία, επαναλαμβάνω και η μη εφαρμογή του νόμου οδηγεί στα σκάνδαλα. Αν λοιπόν, θέλετε, πραγματικά, εσείς, της Νέας Δημοκρατίας, να διατηρήσετε το ίχνος της πολιτικής αξιοπρέπειας, συνεχίστε, βάλτε το μαχαίρι στο κόκαλο, να δούμε τελικά εάν αυτοί έφταιγαν ή αν έφταιγαν τα στελέχη σας. Ξεκάθαρα πράγματα.
Ολοκληρώστε, κύριε Πρόεδρε.
Και κλείνοντας να πω το εξής, γιατί όντως είναι θέμα. Να μην υπενθυμίσω τι είπε ο Μητσοτάκης. Ακούστε τι είπε ο Μητσοτάκης εδώ μέσα στις 8 Αυγούστου. Ο κύριος Πρωθυπουργός, έλεγε στον κ. Τσίπρα «στήσατε σκευωρία και τώρα χασκογελάτε». Ο Τσίπρας έλεγε «να κάνετε και εξεταστική». Γιατί δεν κάνετε; Σας προκάλεσε ο Τσίπρας εδώ μέσα. «Σκευωρία» λέει ο Πρωθυπουργός…
Ολοκληρώστε, δεν είναι αυτό το θέμα μας. Θα πάρουν όλοι τον λόγο γι' αυτό το θέμα.
Κύριε Πρόεδρε, εύχομαι να το κάνετε αυτό και σε άλλον Πρόεδρο.
Μην εκμεταλλεύεστε κάποια ανοχή.
Δεν το κάνετε ποτέ.
Σας παρακαλώ.
Εγώ σας παρακαλώ.
Ολοκληρώστε επί του θέματος.
Ακούστε, θα μάθετε τον Κανονισμό. Ο Πρόεδρος ενός κόμματος μιλάει για όποιο θέμα θέλει. Σας παρακαλώ πάρα πολύ. Δεν είμαι Βουλευτής. Να μου συμπεριφέρεστε ως Πρόεδρο κόμματος.
Κύριε Βελόπουλε, όχι για ό,τι θέλει.
Θα μου συμπεριφέρεστε ως Πρόεδρο κόμματος. Ακούτε, κύριε Μπούρα; Ευχαριστώ πολύ.
Ολοκληρώστε, κύριε Βελόπουλε. Και η ανοχή είναι διπλάσια του χρόνου που δικαιούστε.
Και η δική μας ανοχή είναι περισσότερη. Πιστέψτε με. Το κάνετε συνεχώς και ειδικά στην Ελληνική Λύση. Παρακαλώ να σέβεστε την Ελληνική Λύση. Πήραμε 3,7%. Θα το χρειαστείτε στην πορεία. Να το αντιληφθείτε ότι θα σέβεστε, όπως τα υπόλοιπα κόμματα, και την Ελληνική Λύση. Τελεία και παύλα. Δεν το συζητώ και δεν το διαπραγματεύομαι, κύριε Πρόεδρε.
Δεν θέλουμε συμβουλές, κύριε Βελόπουλε. Έχουμε πορεία και προσωπική διαδρομή.
Κύριε Πρόεδρε, θα με αφήσετε να ολοκληρώσω ή όχι;
Ολοκληρώστε, κύριε Βελόπουλε.
Εσείς μου λέγατε, κύριε Μπούρα, εδώ στη Βουλή πριν από επτά, οκτώ, δέκα χρόνια ότι δεν υπάρχουν πετρέλαια στην Ελλάδα. Φωνάζατε από κάτω! Σας παρακαλώ πάρα πολύ. Μη μου μιλάτε για προσωπικές διαδρομές. Εσείς φωνάζατε από εκεί κάτω. Πάμε στην ουσία και κλείνω με αυτό. Πολλά λέγονται και πολλά ακούγονται. Δεν προλαβαίνω κιόλας. Σήμερα το «Bilim 2», το τουρκικό σκάφος, είναι στο Καστελλόριζο. Εγώ για ακόμη μια φορά θα πω ότι κάποια στιγμή ο Πρωθυπουργός της χώρας πρέπει να καλέσει τους Προέδρους των κομμάτων και να συναποφασίσουν τις κόκκινες γραμμές. Το «Bilim 2» είναι το ερευνητικό σκάφος που είναι στο Καστελλόριζο. Κάποια στιγμή να αντιληφθούμε ότι αυτή η τουρκική προκλητικότητα και η λογική κατευνασμού από την Ελλάδα, θα οδηγήσει σε απώλεια εθνικής κυριαρχίας. Εμείς είμαστε διατεθειμένοι να σας πούμε ποια είναι η κόκκινη γραμμή. Η Νέα Δημοκρατία έχει κόκκινες γραμμές; Δυστυχώς ούτε στα Σκόπια έχει ούτε στο Κυπριακό ούτε και στο Αιγαίο εμφανίζει κόκκινες γραμμές. Βάλτε κόκκινες γραμμές, γιατί μας βλέπω στον 25ο Μεσημβρινό να χάνουμε το μισό Αιγαίο και μετά να λέμε «έφταιγαν οι προηγούμενοι». Βάλτε κόκκινες γραμμές, δεν υπάρχει άλλη λύση!
Κύριε Λοβέρδο, είχατε ζητήσει τον λόγο επί του νομοσχεδίου που συζητάμε;
Ναι, κύριε Πρόεδρε, επί του θέματος θέλω να μιλήσω.
Κύριε Λοβέρδο, έχετε τον λόγο ως Κοινοβουλευτικός Εκπρόσωπος.
Κύριε Πρόεδρε, μετά την τοποθέτηση του κ. Κεγκέρογλου, Γραμματέα της Κοινοβουλευτικής Ομάδας του κόμματός μας, και στη Διαρκή Επιτροπή, αλλά και εδώ, δεν θα είχα πάρα πολλά πράγματα να πω σε ό,τι αφορά το σχέδιο νόμου. Ήθελα να αντιδράσω όταν μίλησε ο Υπουργός, ο κ. Πιερρακάκης, αλλά έτσι όπως κάνατε τη διαδικασία, έχασε η συζήτηση την αμεσότητά της. Η πρακτική θέλει, κύριε Πρόεδρε, ποτέ να μην διακόπτει ο Υπουργός τη ροή των εισηγητών και να μιλάει πριν από αυτούς ή μετά από αυτούς. Έτσι, έχασα τη δυνατότητα να του πω τότε αυτά που θα του πω αυτή τη στιγμή, εκ των υστέρων. Όταν μιλάει εκπρόσωπος και εισηγητής ενός κόμματος, ο κ. Κεγκέρογλου, και ο Υπουργός διακόπτει τη διαδικασία και μιλάει μετά, καταλαβαίνουμε ότι κάτι σοβαρό έχει να πει επί των ήδη λεχθέντων. Λέξη! Είπατε, κύριε Υπουργέ, όλα τα επιχειρήματα για το πόσο σοβαρός είναι αυτός ο οργανισμός. Συμφωνούμε. Άλλωστε, εμείς συμφωνήσαμε να τον πάρει η Ελλάδα, στην κυβέρνηση της οποίας ήμουν μέλος ως Υφυπουργός, με Πρωθυπουργό τον κ. Σημίτη, το 2003. Η εμπειρία μου από τους διεθνείς οργανισμούς λέει ότι όλες οι χώρες που παίρνουν μέρη, τμήματα ή το κυρίως σώμα επιμέρους διεθνών οργανισμών, τους αποκεντρώνουν. Έχω επισκεφθεί πάρα πολλές τέτοιες περιπτώσεις, σε μικρές πόλεις, μακριά από τις πρωτεύουσες, γιατί έτσι έχει επιλέξει η χώρα που ανέλαβε να φιλοξενήσει έναν οργανισμό και πείθει και την Ευρωπαϊκή Επιτροπή. Εμείς το κάναμε αυτό. Η λογική της αποκέντρωσης δεν εξαντλείται στην τοπική αυτοδιοίκηση. Επεκτείνεται στις ανεξάρτητες αρχές, κύριε Υπουργέ, και οπωσδήποτε και στη λειτουργία τέτοιων φορέων με ευρωπαϊκό ή με διεθνές περιεχόμενο και χαρακτήρα. Ως αποτέλεσμα αυτής της πρακτικής είδαμε την Ελλάδα να αλλάζει, κύριε Πρόεδρε. Όταν αναλάβαμε τη διακυβέρνηση το 1981, στις αποφάσεις των δήμων ασκείτο ακόμη έλεγχος σκοπιμότητας. Κι έχουμε μια τοπική αυτοδιοίκηση, όπως έχουν όλες οι σύγχρονες χώρες του πλανήτη, με Α΄ και με Β΄ βαθμό. Έχουμε την αποκέντρωση και την αποσυγκέντρωση που η Ελλάδα σήμερα έχει και διαχειρίζεται. Είχαμε κάνει και επιλογές αυτού του είδους, τόνωσης της ζωής μέσω διεθνών οργανισμών, όχι στα κουτουρού, αλλά σε πόλεις που έχουν διεθνή ακτινοβολία. Ένας διεθνής οργανισμός είναι στη Θεσσαλονίκη, που έχει ένα άνοιγμα σε εβδομήντα εκατομμύρια πολίτες της Νοτίου Ευρώπης. Επίσης, ο δεύτερος οργανισμός είναι στην Κρήτη, στο Ηράκλειο, όπου βρίσκεται και το ΙΤΕ, το πιο σπουδαίο ερευνητικό κέντρο στη χώρα, σε ένα νησί που είναι πραγματικός παράδεισος και συγκεντρώνει κόσμο από παντού. Μου έλεγε ο συνάδελφός σας, Υφυπουργός σήμερα της Κυβέρνησής σας και τότε πρύτανης του Πανεπιστημίου στα Χανιά, ότι για ένα τμήμα μεταπτυχιακό - κύριε Γεωργαντά, ήμασταν μαζί στην κυβέρνηση που τα ακούγαμε αυτά - για είκοσι θέσεις υπήρχαν ενενήντα υποψηφιότητες, που προέρχονταν από χώρες της Αφρικής. Σε αυτή τη λογική λειτούργησα κι εγώ ως Υπουργός Παιδείας, με τον κ. Γεωργαντά και είχαμε ιδρύσει πέντε τμήματα για προπτυχιακές σπουδές στην αγγλική γλώσσα, που απευθύνονταν σε ξένους φοιτητές εκτός Ευρωπαϊκής Ένωσης και μας τις χάλασε ο ΣΥΡΙΖΑ, ο κ. Μπαλτάς. Αυτά τα μέτρα είναι σοβαρά και σωστά, ειδικά όταν διατάσσεται πίσω τους και μία σειρά υποδομών. Εμείς, δεν σας λέμε ότι δεν είναι σοβαρός ο οργανισμός αυτός. Εμείς σας λέμε ότι είναι. Εξ αυτού του λόγου και η κυβέρνηση Σημίτη πήρε την πρωτοβουλία να ζητήσει να τον φιλοξενούμε εδώ. Εμείς, δεν σας λέμε ότι δεν έπρεπε να γίνει διαπραγμάτευση, ώστε να μην είναι παροδική η παρουσία του εδώ, αλλά διαρκής. Ναι! Εμείς δεν σας λέμε ότι δεν πρέπει να τονωθεί και η λειτουργία του μέσα από τις δικές μας πρωτοβουλίες. Ναι! Σας λέμε γιατί αναδεχθήκατε μία πάρα πολύ κακή επιλογή του ΣΥΡΙΖΑ να υποχωρήσει να μεταφερθεί στην Αθήνα; Σιγά τα ωά, σε ό,τι αφορά το κέντρο. Μια υπηρεσία που αφορά την κυβερνοασφάλεια - άρα εμπεριέχει υψηλότατης τεχνολογίας μορφές λειτουργίας - δεν έχει σημασία εάν είναι στο Χαλάνδρι ή το Μαρούσι, εάν είναι στο Ηράκλειο της Κρήτης ή στην Αθήνα. Σας είπαμε ότι αυτό έπρεπε να το αντιμετωπίσετε με μία διάθεση διαπραγμάτευσης και να το αλλάξετε. Εάν λέγατε «ναι, κύριε Κεγκέρογλου το πάλεψα, αλλά κινδύνευσα να χάσω τον οργανισμό και γι' αυτό επέλεξα αυτήν τη λύση», τότε να σας καταλάβω. Όμως ενώ έχετε ακούσει την κριτική, δεν καταδέχεστε να την σχολιάσετε. Έχετε αναδεχθεί τις επιλογές του κ. Παππά και συνεχίζετε σαν να μην υπάρχετε επί δύο μήνες. Υπάρχει ένα θέμα - και θα κλείσω με αυτό - πολύ πιο οξύ για τους Έλληνες πολίτες και τις Ελληνίδες. Έχοντας πάρει τον λόγο από αυτό το Βήμα - το πιο σοβαρό δημόσιο Βήμα που διαθέτει η χώρα - σας είπα για το ασφαλιστικό. Σε πολύ βασικά τμήματα των πέντε ταμείων οι άνθρωποι, κυρίως οι υγειονομικοί, του ΤΣΑΥ δηλαδή, πάνε να κάνουν τη ρύθμιση των εκατόν είκοσι δόσεων και δεν μπορούν να τους πουν πόσα χρωστάνε. Έρχεται το τέλος Σεπτεμβρίου, που τελειώνει η προθεσμία για τις εκατόν είκοσι δόσεις. Δεν έχετε πει μια λέξη. Σε λίγο καιρό ο ελληνικός λαός θα σας λέει ότι αυτά που παραλάβατε από τον ΣΥΡΙΖΑ, τα δημιουργήσατε εσείς. Με την παρομοίωση αυτή θέλω να σας κάνω να σκεφτείτε ότι πρέπει να υπάρχει πολύ ειδικός, εξαιρετικός λόγος - στον οποίο δεν αναφερθήκατε και οφείλετε να το κάνετε τώρα - που να λέτε το εξής: «Έφερα αυτή τη συμφωνία τώρα, δεν την κράτησα ακόμη δεκαπέντε μέρες, είκοσι μέρες ή ένα μήνα για να διαπραγματευτώ και να μου εξηγηθεί για ποιο λόγο πρέπει να έρθει στην Αθήνα ο οργανισμός αυτός και επειδή δεν τα κατάφερα και κινδύνευα να το χάσω, έκανα έστω αυτή την επιλογή», η οποία βγάζει στην άκρη το κτήριο το οποίο κατασκευάστηκε για αυτόν τον οργανισμό, βγάζει στην άκρη όλα τα προβλήματα τα οποία προανέφερα. Ανεβήκατε πάνω, κύριε Πιερρακάκη. Δεν καταδεχτήκατε να απαντήσετε σε αυτό το επιχείρημα της αντιπολίτευσης - που συμφωνεί επί της ουσίας με την ύπαρξή αυτού του οργανισμού, τα είπε καθαρά ο άνθρωπος - και μας είπατε διάφορα γενικά πράγματα, τα οποία όμως στην καρδιά της κριτικής δεν στάθηκαν. Ψηφίστε, λοιπόν, τη σύμβαση του κ. Παππά. Μετά χαράς, κάντε το! Δεν είμαστε μαζί σας.
Κύριε Πρόεδρε, θα ήθελα τον λόγο.
Ευχαριστούμε τον κ. Λοβέρδο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα σπουδαστές, τρεις συνοδοί - καθηγητές και δύο μέλη του ειδικού επιστημονικού προσωπικού από την Εθνική Σχολή Δημόσιας Διοίκησης και Αυτοδιοίκησης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κύριος Υπουργός.
Ως απάντηση σε κάποια από τα οποία ακούστηκαν, θέλω να πω τα εξής: Κατ' αρχάς ξεκινώ σχολιάζοντας λίγο αυτά τα οποία είπατε, κύριε Λοβέρδο. Αναφέρατε γενικότερα ότι οι αποκεντρωμένοι οργανισμοί της Ευρωπαϊκής Ένωσης χρησιμοποιούνται για να προαχθεί η αποκέντρωση. Αυτό είναι ανακριβές.
Λάθος καταλάβατε.
Από τους τριάντα τρεις οργανισμούς, οι έντεκα δεν είναι σε πρωτεύουσες και αυτοί σε πέντε χώρες, δηλαδή στη Γερμανία, τη Γαλλία, την Ιταλία, την Ισπανία και την Ελλάδα. Φυσικά εμείς θέλουμε να προάγουμε την αποκέντρωση και πράγματι ήταν πάρα πολύ καλό το γεγονός ότι ο οργανισμός αυτός είχε ως έδρα το Ηράκλειο της Κρήτης. Απλώς - το είπα και στην ομιλία μου, αλλά μάλλον δεν με προσέξατε - η συμφωνία αυτή έρχεται να αναγνωρίσει μία πραγματικότητα, όχι να την διαμορφώσει. Και αυτό γιατί αυτήν τη στιγμή ξέρετε για πόσα άτομα μιλάμε στο Ηράκλειο της Κρήτης; Είναι επτά. Το κτήριο είναι του ΙΤΕ, δεν είναι του ENISA. Το κτήριο δεν θα χαθεί. Στην Αθήνα αυτήν τη στιγμή έχουμε ενενήντα πέντε άτομα. Σε ό,τι αφορά τώρα τις διαπραγματεύσεις διεθνών συμβάσεων - είστε εμπειρότατος, το ξέρετε πάρα πολύ καλά - υπάρχουν πράγματα στα οποία πρέπει να είμαστε και πιο διακριτικοί στο πώς τα τοποθετούμε. Είναι δεδομένο πως η χωροθέτηση ενός τέτοιου οργανισμού δεν αποτελεί μονομερή απόφαση. Αποτελεί μία διαδικασία η οποία έρχεται σε συνεργασία με τους εταίρους μας και σε συνομιλίες μαζί τους. Είναι προφανές ότι οι συνομιλίες αυτές έχουν γίνει και είναι προφανές ότι σήμερα ερχόμαστε να επικυρώσουμε το αποτέλεσμα αυτών των συνομιλιών. Σας ευχαριστώ.
Ευχαριστούμε, κύριε Υπουργέ.
Κύριε Πρόεδρε, τον λόγο για ένα λεπτό.
Κύριε Κεγκέρογλου, δεν μπορούμε να παίζουμε πινγκ πονγκ. Εν πάση περιπτώσει, εγώ σας δίνω τον λόγο για ένα λεπτό.
Κύριε Πρόεδρε, παίρνω τον λόγο για ένα λεπτό γιατί έχει ιδιαίτερη σημασία για εμάς και η ιστορία και η πολιτιστική στάση των κομμάτων και πριν τις εκλογές και μετά. Δεν είναι αλήθεια. Ο οργανισμός με απόφαση του κ. Βορίδη, όπως σας είπα, μεταφέρθηκε σταδιακά στην Αττική και μάλιστα στο Μαρκόπουλο, στην εκλογική περιφέρεια του κ. Βορίδη. Άρα δεν είναι επτά οι εργαζόμενοι στο Ηράκλειο. Ο κ. Βορίδης άφησε επτά. Πριν τις εκλογές, λοιπόν, όταν ο κ. Παππάς υπέγραψε τη συμφωνία μεταφοράς στην Αθήνα η Νέα Δημοκρατία σήκωσε και τις πέτρες. Τότε δεν ίσχυαν αυτά, κύριε Πιερρακάκη, που είπατε; Κάνατε ανεύθυνη αντιπολίτευση, κύριε Πιερρακάκη, τότε; Ή, επειδή εσείς προσωπικά δεν ήσαστε εις τη Νέα Δημοκρατία ως κομματικό στέλεχος, θεωρείτε ότι όλα όσα μέχρι την ημέρα που πήγατε εσείς επίσημα στη Νέα Δημοκρατία δεν σας αφορούν; Κοιτάξτε, στη Νέα Δημοκρατία αναλαμβάνεις και την κληρονομιά και του εκτροχιασμού του 2004-2009 και των ενεργειών που έγιναν στη συνέχεια και της πολιτικής στάσης. Δεν έχετε καλό παρελθόν επειδή κάποτε περάσατε από το ΠΑΣΟΚ και κακό τώρα ή καλό επειδή τώρα είστε στη Νέα Δημοκρατία. Όλη την κληρονομιά την έχετε και θα απολογείστε επί του συνόλου. Γι' αυτό, λοιπόν, είσαστε εκτεθειμένοι και για την πολιτική που κάνατε τότε και δεν τηρείτε σήμερα και τηρείτε άλλη στάση και για τη μεταστροφή και τη μετάλλαξη την οποία έχετε. Σε εμάς θα πρέπει να μιλάτε με τεκμήρια, με πολιτικές θέσεις και συγκεκριμένα και όχι αορίστως και άλλα τη μια φορά και άλλα την άλλη. Να είστε καλά, κύριε Υπουργέ, της Νέας Δημοκρατίας και του κ. Μητσοτάκη.
Κύριε Πρόεδρε, ζητώ τον λόγο.
Κύριε Λοβέρδο, έδωσα εγώ τον λόγο στον κ. Κεγκέρογλου ενώ δεν το εδικαιούτο, αλλά επειδή ήταν ο κυρίαρχος που εισηγήθηκε αυτό το θέμα. Έχετε τον λόγο για ένα λεπτό να πείτε και εσείς, αλλά με δυσκολεύετε.
Κοιτάξτε, δεν σας δυσκολεύω. Έχω τη δυνατότητα από τον Κανονισμό αφού ο Υπουργός μίλησε να πάρω τον λόγο. Είναι το άρθρο 64 του Κανονισμού και το επικαλούμαι. Ένα - δύο λεπτά θα χρειαστώ. Νομίζω ότι η συζήτηση κλείνει. Παρέλειψα να πω στα πεπραγμένα των δικών μας Κυβερνήσεων - έκανε μία αναφορά ο κ. Κεγκέρογλου τώρα και μου το θύμισε - τα όσα κάναμε μετά το 2004-2009 σε ό,τι αφορά τη φαρμακευτική δαπάνη, στην οποία αναφέρθηκε με φιλικό τρόπο για εμένα ο κ. Βελόπουλος. Με τον αγώνα που κάναμε και με τις δεκάδες μεταρρυθμίσεις το 2009-2010-2012, αλλά και μετά, το 2013, τιθασεύσαμε τα δισεκατομμύρια της δαπάνης στο φάρμακο. Κάναμε μεγάλο αγώνα ως Υπουργοί, κύριε Πρόεδρε, που περίπου λοκατζήδες ήμασταν και λιγότερο Υπουργοί, για να απολαμβάνουν σήμερα οι κυβερνήσεις αυτές μία σχετική κανονικότητα. Δεν δικαιούστε να μπερδεύετε τα νοήματα, κύριε Υπουργέ. Μίλησα για την αποκέντρωση και την αποσυγκέντρωση - ένα - και τις παράλληλες διεργασίες που κάνουν οι κυβερνήσεις. Αναφέρατε τα παραδείγματα της αρμοδιότητάς σας που γνωρίζετε, την Ελλάδα και άλλα τέσσερα όταν διεκδικούν τμήματα ή το κυρίως σώμα διεθνών οργανισμών να τους τοποθετούν εκεί που εκτιμούν ότι είναι καλύτερο. Μου έχει τύχει να επισκέπτομαι, ξαναλέω, σε πάρα πολλές χώρες της Ευρώπης και των Ηνωμένων Πολιτειών πάρα πολλά κρίσιμα τέτοια κέντρα ή φορείς που δεν είναι στις πρωτεύουσες. Όταν έχεις κάτι στην περιφέρειά σου το αξιοποιείς. Μια ερώτηση - γι' αυτό παίρνω τον λόγο: Έγιναν προσπάθειες τους δύο μήνες που είστε Υπουργός να αλλάξετε την προηγούμενη συμφωνία ή επικαλείστε προηγούμενες προσπάθειες άλλων συναδέλφων; Απαντήσατε ότι έγιναν. Κάνατε εσείς; Και πείτε μου ποιος ήταν ο κίνδυνος εάν δεν δίνατε τη συμφωνία σας, για να καταλάβουμε.
Κύριε Λοβέρδο, για να μην έχει το Προεδρείο κάποια ευθύνη, δεν συζητάμε με το άρθρο 64. Συζητάμε με το άρθρο 108.
Εγώ πήρα τον λόγο με το άρθρο 64.
Όχι, κοιτάξτε, τα καθήκοντα, οι υποχρεώσεις και δυνατότητες του Κοινοβουλευτικού Εκπροσώπου κάθε φορά προσδιορίζονται αναλόγως του άρθρου με το οποίο γίνεται η συζήτηση. Η συζήτηση γίνεται με το άρθρο 108, το οποίο προσδιορίζει μάλιστα και έναν αυστηρό τρόπο. Δεν προβλέπεται να μιλούν οι Κοινοβουλευτικοί Εκπρόσωποι, εκτός αν μιλήσουν οι Πρόεδροι των Κοινοβουλευτικών Ομάδων. Δεν ισχύει για εσάς τώρα αυτό, αλλά δεν συζητάμε - επειδή το είπατε - με το άρθρο 64. Το άρθρο 64 δίνει άλλες δυνατότητες. Όσον αφορά τον Υπουργό, είπα ότι ο Υπουργός μπορεί να πάρει τον λόγο όποτε θέλει, αλλά καλό θα ήταν πριν αρχίσει ο κ. Κεγκέρογλου. Δεν το ήξερε, μου ζήτησε μετά τον λόγο και όφειλα να τον δώσω. Δεν είπε κάτι που να απαντά ή να μην απαντά στον κ. Κεγκέρογλου. Όμως, επειδή η συζήτηση έγινε με μια πολύ καλή ανοχή - πιστεύω - του Προεδρείου, θα δώσω τώρα τον λόγο στον κύριο Υπουργό. Κύριε Υπουργέ, έχετε τον λόγο να απαντήσετε, όσο γίνεται πιο γρήγορα, σε αυτό που είπε ο κ. Λοβέρδος, αν θέλετε, φυσικά. Δεν υποχρεούστε.
Πολύ σύντομα θα απαντήσω στον κ. Λοβέρδο ότι είναι αυταπόδεικτο υπό την εξής έννοια. Ανέφερα πριν ότι είχαμε πάει στο Ταλίν για την Ψηφιακή Σύνοδο Κορυφής. Στο Ταλίν το ΝΑΤΟ έχει έναν οργανισμό για την κυβερνοασφάλεια. Το Ταλίν δικαιούται να έχει αυτόν τον οργανισμό για την κυβερνοασφάλεια του ΝΑΤΟ. Γιατί; Γιατί είναι πρώτοι στην κυβερνοασφάλεια. Σε όλες τις συζητήσεις τις οποίες έχουμε, οι περισσότερες εκ των οποίων, όπως ξέρετε, είναι άτυπες, είναι σαφές ότι οι διεθνείς κατατάξεις της χώρας στους διεθνείς δείκτες επηρεάζουν τις δυνατότητες της χώρας να διεκδικεί τέτοιου τύπου οργανισμούς και τη θέτουν εν αμφιβόλω. Είμαι όσο πιο σαφής μπορώ να είμαι σε σχέση με τις συζητήσεις που είχα. Είναι προφανές ότι οι συζητήσεις αυτές έγιναν. Τώρα, σε ό,τι αφορά την προσωπική μομφή από τον κ. Κεγκέρογλου, η οποία θεωρώ ότι είναι εκτός του πνεύματος της κύρωσης μιας διεθνούς συμφωνίας, αυτό το οποίο θέλω να πω είναι ότι πράγματι και οι κρίνοντες κρίνονται, όπως είχε πει κάποιος και ότι όλοι έχουμε την ιστορία μας, αλλά δεν είναι επί της παρούσης.
Ευχαριστούμε, κύριε Υπουργέ.
Κύριε Πρόεδρε, μπορώ να καταθέσω κάτι στα Πρακτικά;
Ό,τι θέλετε, μπορείτε να καταθέσετε στα Πρακτικά.
Καταθέτω, κύριε Πρόεδρε, στα Πρακτικά την ερώτηση του κόμματος της Νέας Δημοκρατίας, την οποία υπογράφει ο κ. Αυγενάκης, Βουλευτής και Γραμματέας της Νέας Δημοκρατίας, του κόμματος του κ. Πιερρακάκη, ο οποίος δύο, τρεις μήνες πριν λέει ακριβώς τα αντίθετα από όσα λέει ο κ. Πιερρακάκης. Το καταθέτω στα Πρακτικά.
Θα δώσω τον λόγο με μια ανοχή, λόγω μη γνώσης ίσως του Κανονισμού απολύτως, σε τρεις Κοινοβουλευτικούς Εκπροσώπους: στον κύριο Γεώργιο Λογιάδη, στη συνέχεια στον κ. Βιλιάρδο, επειδή δεν ήταν σε γνώση του το άρθρο 108, αλλά έχει κάνει τη σχετική προετοιμασία και δεν θα του στερήσουμε τον λόγο, και τέλος στον Κοινοβουλευτικό Εκπρόσωπο της Νέας Δημοκρατίας, τον κ. Μπουκώρο. Θα διευκολύνετε τη διαδικασία, αν λάβετε τον λόγο για αυστηρώς πέντε λεπτά. Παρακαλώ να τηρήσουμε τον χρόνο από εδώ και πέρα. Ορίστε, κύριε Λογιάδη, έχετε τον λόγο.
Βεβαίως, ευχαριστώ πολύ. Θα είμαι σύντομος. Κύριοι Υπουργοί, κυρίες και κύριοι συνάδελφοι, θα πρέπει να μάθουμε να μην αναζητούμε τις λύσεις των προβλημάτων σε ευχολόγια και σε πολιτική αντιπαράθεση. Θα πρέπει να αναλύουμε τα προβλήματά μας με νηφαλιότητα και γνώση και να δίνουμε τις καλύτερες δυνατές λύσεις. Αυτό ισχύει και για το θέμα του ENISA που συζητάμε σήμερα. Είναι ένας πολύ μεγάλος οργανισμός με πολύ μεγάλη σημασία, όπως όλοι αναφέραμε. Αυτόν τον οργανισμό δεν σταθήκαμε ικανοί να τον υποστηρίξουμε και να του παρέχουμε τα αυτονόητα. Όλες οι κυβερνήσεις όλα αυτά τα χρόνια που λειτουργεί ο ENISA δεν στάθηκαν στο ύψος των περιστάσεων, των προκλήσεων και των ευκαιριών που είχαν. Η πολιτεία απεδείχθη πολύ κατώτερη των συμβατικών υποχρεώσεων που έχει υπογράψει. Τις δύο τελευταίες ημέρες στο Ηράκλειο της Κρήτης συνάντησα υψηλόβαθμα στελέχη του ENISA, τα οποία μου εξέφρασαν τα προβλήματα που αντιμετώπισαν όλα αυτά τα χρόνια, τα συμβατικά προβλήματα που είχε υπογράψει η πολιτεία μας με την Ευρωπαϊκή Ένωση για τον ENISA. Το πρώτο θέμα ήταν ότι όφειλε η πολιτεία να φτιάξει ένα σχολείο ευρωπαϊκών προτύπων στο Ηράκλειο, το οποίο ποτέ δεν λειτούργησε σωστά. Έρχονταν οι άνθρωποι με τις οικογένειές τους, έφερναν τα παιδιά τους, αλλά το σχολείο δεν λειτουργούσε σωστά και τα έστελναν στις Βρυξέλλες. Μου είπαν χθες: «Καταλαβαίνετε, κύριε Λογιάδη, τι πρόβλημα είναι για μια οικογένεια τα παιδιά να είναι στις Βρυξέλλες και εμείς στο Ηράκλειο». Το δεύτερο αυτονόητο και συμβατικό που είχαμε σαν πολιτεία υπογράψει να κάνουμε ήταν μια διασύνδεση του Ηρακλείου Κρήτης με τις Βρυξέλλες σε τακτά χρονικά διαστήματα όλο τον χρόνο. Ούτε αυτό έγινε με αποτέλεσμα οι άνθρωποι να πρέπει να έρχονται μέσω Αθηνών και να πηγαίνουν στις Βρυξέλλες - αυτό τους δυσκόλευε πάρα πολύ - και το τρίτο, που είπαμε εδώ πέρα σήμερα πάρα πολλές φορές, τα γραφεία που έπρεπε να είναι έτοιμα το 2004 και εγκαινιάστηκαν το 2019. Δεν ήταν για μένα εχθές πολύ ευχάριστα τα πράγματα συζητώντας με τα στελέχη αυτά του ENISA στο Ηράκλειο. Ο ENISA πέρα από αυτό που είναι σαν ίδρυμα, θα μπορούσε να είχε πάρα πολλά πολλαπλασιαστικά οφέλη για την τοπική οικονομία της Κρήτης και της Ελλάδας, βέβαια. Θα μπορούσαμε να είχαμε έναν τουρισμό όλο τον χρόνο με μια διασύνδεση του Ηρακλείου με τις Βρυξέλλες και το εξωτερικό με πάρα πολλά πολλαπλασιαστικά οφέλη για όλη την οικονομία και επίσης, για την τοπική κοινωνία ένα τέτοιο διεθνές ευρωπαϊκό σχολείο, ένα πρότυπο τέτοιο σχολείο θα είχε πολύ μεγάλα πλεονεκτήματα για το Ηράκλειο, για την Κρήτη αλλά και για την Ελλάδα. Σε όλα αυτά, δυστυχώς, αποδειχθήκαμε μικροί και δεν καλύψαμε τις συμβατικές μας υποχρεώσεις, δεν τιμήσαμε την υπογραφή μας, όπως απλά μου είπαν χθες οι άνθρωποι. Ζητούσαν τώρα τα αυτονόητα και εμείς ουσιαστικά τι κάναμε; Κυρίες και κύριοι Βουλευτές, το νομοσχέδιο που εισάγει η Κυβέρνηση για ψήφιση είναι στην πραγματικότητα μια απλή κοινοβουλευτική κύρωση συμφωνίας που κύρωσε η προηγούμενη κυβέρνηση του ΣΥΡΙΖΑ με πρωθυπουργό τότε τον κ. Τσίπρα και Βουλευτή Ηρακλείου - θα ήθελα να τονίσω - τον ίδιο τον κ. Τσίπρα, η οποία επικεντρώνεται στη μεταφορά της έδρας του ευρωπαϊκού οργανισμού από την Κρήτη στην Αθήνα. Οφείλουμε ακόμα και αυτή τη χρονική στιγμή λίγο πριν την προδιαγεγραμμένη ψήφισή του να εκφράσουμε τον έντονο προβληματισμό μας και εγώ τη θλίψη μου, καθώς ένα από τα μεγάλα ζητούμενα στην Ελλάδα σήμερα είναι η αποκέντρωση. Δεν μιλώ μόνο ως Βουλευτής Ηρακλείου, αλλά και ως Βουλευτής περιφέρειας. Είναι φανερό, λοιπόν, ότι αυτή η νομοθετική κύρωση γίνεται ακριβώς προς την αντίθετη κατεύθυνση, δηλαδή στη μεταφορά αρμοδιοτήτων από την περιφέρεια στην Αθήνα, σαν να μην είχαμε τόσες πολλές αρμοδιότητες στην υδροκέφαλη πρωτεύουσά μας. Ως εκ τούτου, κλείνοντας εμείς σαν ΜέΡΑ25 δεν συμφωνούμε και θα καταψηφίσουμε το παρόν νομοσχέδιο, που κατά τη γνώμη μας είναι στη λάθος κατεύθυνση. Για μένα προσωπικά ως Βουλευτή Περιφέρειας Ηρακλείου αλλά και Κρήτης η σημερινή ημέρα μου προξενεί μεγάλη θλίψη. Σας ευχαριστώ πάρα πολύ.
Ευχαριστούμε και εμείς τον κ. Λογιάδη από το ΜέΡΑ25. Τώρα θα δώσω τον λόγο για πέντε λεπτά στον Κοινοβουλευτικό Εκπρόσωπο της Ελληνικής Λύσης, κ. Βιλιάρδο.
Ευχαριστώ πολύ, κύριε Πρόεδρε. Αν και το παρόν νομοσχέδιο φαίνεται ανώδυνο αφορώντας μόνο την απλή μεταφορά έδρας του Ευρωπαϊκού Οργανισμού Κυβερνοασφάλειας από την Κρήτη στην Αθήνα - όπου φυσικά είμαστε αντίθετοι, αφού θεωρούμε απαραίτητη την αποκέντρωση - θέλουμε να επιστήσουμε την προσοχή σε ορισμένα μόνο μέρη του. Ξεκινώντας από το πρώτο, από τα θέματα φιλοσοφίας του νόμου, θα πω τα εξής: Πρώτον, σε γενικές γραμμές φαίνεται σαν μια συμφωνία για την εγκατάσταση μιας ευρωπαϊκής βάσης στην Ελλάδα εκτός της εθνικής μας κυριαρχίας χωρίς έλεγχο και με πλήρη ασυλία, δηλαδή κάτι σαν τις αμερικανικές στρατιωτικές βάσεις. Δεύτερον, η μεταφορά της έδρας στην Αθήνα φαίνεται να έχει ήδη συμφωνηθεί σε ευρωπαϊκό επίπεδο όπου, όμως, ο Ευρωβουλευτής της Νέας Δημοκρατίας, ο κ. Μανώλης Κεφαλογιάννης δήλωσε πως θα την καταψηφίσει και θα το καταθέσω στα Πρακτικά. Επομένως, μάλλον δεν υπάρχει η δυνατότητα να μην γίνει αποδεκτή από τη Βουλή, παρά το ότι και οι άλλοι Βουλευτές Ηρακλείου της Νέας Δημοκρατίας, όπως ο κ. Αυγενάκης που θεώρησε τη μεταφορά ως ένδειξη αλαζονείας, είναι αντίθετοι και θα το καταθέσω, επίσης, στα Πρακτικά. Τρίτον, στο άρθρο 7 παράγραφος 1 αναφέρεται ότι αν υπάρξει ευθύνη της Ελληνικής Δημοκρατίας από τις δραστηριότητες του ENISA, τότε θα μπορεί να διεκδικηθεί πρόστιμο. Εδώ ερωτάμε, λοιπόν: Υπάρχει εκτίμηση σχετικά με τον κίνδυνο που διατρέχει σε αυτή την περίπτωση το δημόσιο; Σημειώνουμε ότι το συγκεκριμένο νομοσχέδιο έρχεται μετά από εκείνο για τα προσωπικά δεδομένα, το οποίο ψηφίστηκε με τη διαδικασία του κατεπείγοντος και με αρκετή προχειρότητα. Σύμφωνα δε με δημοσιεύματα, αναμένεται η ραγδαία αύξηση διεθνώς του κόστους παραβίασης των προσωπικών δεδομένων τα επόμενα χρόνια, φτάνοντας τα πέντε τρισεκατομμύρια δολάρια, συμπεριλαμβανομένων των προστίμων. Θα το καταθέσω για τα Πρακτικά. Τι θα συμβεί, λοιπόν, σε περιπτώσεις που τυχόν υπάρξουν διαρροές δεδομένων από τον ENISA σε συνεργασία με κατοίκους εσωτερικού; Με βάση την ελληνική νομοθεσία, οι ποινές θα είναι μεν μικρές, αλλά ίσως επιβληθούν πολύ μεγαλύτερες από τη διεθνή κοινότητα. Θυμίζουμε εδώ πως στο παρελθόν η Γερμανική Υπηρεσία Πληροφοριών, η BND, είχε κατηγορηθεί για συλλογή πληροφοριών στην Ευρώπη για λογαριασμό της αμερικανικής NSA, επίσης, πως είχε αναφερθεί ότι η BND παρακολουθεί τους Έλληνες με υποκλοπές μέσω του διαδικτύου. Θα το καταθέσω, επίσης, για τα Πρακτικά. Στο νομοσχέδιο πάντως δεν υπάρχουν ασφαλιστικές δικλείδες προστασίας ευαίσθητων δεδομένων και πληροφοριών που άπτονται της εθνικής μας άμυνας και ασφάλειας, κάτι που πρέπει να προσεχθεί ιδιαίτερα. Όσον αφορά τώρα τη δεύτερη βασική ενότητα, τα θέματα οικονομικής επιβάρυνσης ή ωφέλειας, βλέπουμε ότι το ελληνικό δημόσιο θα πρέπει να καλύπτει το ενοίκιο του ENISA στην Αθήνα με τη διατήρηση ενός παραρτήματος στο Ηράκλειο. Εν προκειμένω, έχει δημοσιευτεί μια διαμαρτυρία του πρώην ιδιοκτήτη των γραφείων που χρησιμοποιούσε ο ENISA στον Μαρκόπουλο, όταν αποφασίστηκε η μεταφορά του στο Μαρούσι, στην οποία αναφέρεται πως το ενοίκιο στο Μαρούσι κοστίζει πιο πολύ στο κράτος. Ισχύει αυτό; Θα καταθέσω τη διαμαρτυρία για τα Πρακτικά. Συμπεραίνεται, επίσης, από το δημοσίευμα πως ο ENISA θα νοικιάσει περί τα χίλια τριακόσια τετραγωνικά μέτρα. Με μέσο κόστος 15 ευρώ ανά τετραγωνικό μέτρο για γραφεία στην περιοχή του Αμαρουσίου, το ενοίκιο μπορεί να ανέρχεται σε 234.000 ευρώ ετησίως που θα καλύπτεται από το κράτος. Όμως, το άρθρο του «EURACTIV» αναφέρει ότι το ποσό των ενοικίων των γραφείων του Ηρακλείου που πρόκειται να κλείσουν ανέρχεται σε 250.000 ευρώ και αποτελεί το 40% του συνόλου. Θα το καταθέσω για τα Πρακτικά. Επομένως, υποθέτουμε πως το ενοίκιο για τα γραφεία στην Αθήνα είναι περί τις 400.000 ευρώ. Γιατί αλήθεια είναι τόσο υψηλό; Με το ποσό αυτό μπορεί να κατασκευάζεται σχεδόν ένα σχολείο. Είναι λογικό να επιβαρύνεται η χρεοκοπημένη Ελλάδα; Όσον αφορά τώρα την τρίτη βασική ενότητα, τις θετικές ή αρνητικές συνέπειες για την οικονομία, έχω να πω τα εξής: Η παραμονή του ENISA στην Κρήτη θα στήριζε την προοπτική ηλεκτρικής διασύνδεσής της με την ηπειρωτική Ελλάδα, σημειώνοντας πως βρίσκεται σε εξέλιξη ο διαγωνισμός για σύνδεση του νησιού με την Πελοπόννησο έως το 2020 και με την Αττική έως το 2022. Θα το καταθέσω για τα Πρακτικά. Θεωρούμε, δηλαδή, πως παραμονή του ENISA στο νησί θα υποστήριζε και σε κοινοτικό επίπεδο την εκτέλεση του μεγάλου αυτού στρατηγικού έργου για την Ελλάδα. Θα είχε, επίσης, στρατιωτική σημασία όσον αφορά την Κύπρο εν μέσω διεκδικήσεων της Τουρκίας στις ΑΟΖ. Κλείνοντας, ελπίζουμε να απαντηθούν οι ερωτήσεις μας από τον Υπουργό, καθώς επίσης να ψηφίσουν οι Βουλευτές της Κρήτης κατά συνείδηση, αν και η στάση των Μακεδόνων Βουλευτών, όταν ζητήσαμε είκοσι υπογραφές επιπλέον στις δικές μας δέκα για τη διερεύνηση της υπόθεσης Κοτζιά, δεν ήταν δυστυχώς η αναμενόμενη. Σας ευχαριστώ πολύ.
Κλείνουμε τον κύκλο των Κοινοβουλευτικών Εκπροσώπων με τον Κοινοβουλευτικό Εκπρόσωπο της Νέας Δημοκρατίας κ. Χρήστο Μπουκώρο.
Ευχαριστώ, κύριε Πρόεδρε. Κυρίες και κύριοι συνάδελφοι, αισθάνομαι την ανάγκη να διατρανώσω για μία ακόμη φορά ότι πράγματι η Νέα Δημοκρατία είναι η παράταξη η οποία σέβεται τη συνέχεια του κράτους μέσα από τις υπογραφές του και τις συμφωνίες του για μικρότερα ή για μεγαλύτερα ζητήματα. Ποτέ δεν είπαμε το αντίθετο. Ψέγεται η Νέα Δημοκρατία από τους πολιτικούς της αντιπάλους για το αυτονόητο σε άλλα ευρωπαϊκά κράτη. Γνωρίζουμε ότι αυτή μας η θέση, αυτή μας η τακτική μπορεί να μας φέρνει σε αντίθεση ακόμα και με πάγιες θέσεις που έχουμε εκφράσει στο παρελθόν. Αναγνωρίζουμε, όμως, ταυτόχρονα ότι αυτή η τακτική συμβάλλει στη σοβαρότητα, στην αποδοτικότητα και στη συνέχεια του κράτους. Περί αποκέντρωσης τώρα. Κυρίες και κύριοι συνάδελφοι, είναι φυσικό σε μία χώρα που το 50% του πληθυσμού ζει στο μητροπολιτικό κέντρο η αποκέντρωση να παραμένει ένα αέναο ζητούμενο. Συζητάμε δεκαετίες για την αποκέντρωση. Έχω, όμως, την εντύπωση ότι όταν συζητάμε για ψηφιακή διακυβέρνηση και κυβερνοασφάλεια, αποκέντρωση δεν είναι ούτε τα κτήρια ούτε οι υπάλληλοι, αλλά η εφαρμοσμένη πολιτική της ψηφιακής διακυβέρνησης. Και σας το είπε ξεκάθαρα ο Υπουργός. Ανοίγω εδώ μία παρένθεση για τους αντιδρώντες συναδέλφους, διότι θέλω να υπενθυμίσω ότι και η εγκατάσταση του ίδιου του οργανισμού στο Ηράκλειο ήταν προϊόν μιας άλλης κυβέρνησης της Νέας Δημοκρατίας που σεβάστηκε και εφάρμοσε αποφάσεις, που είχαν ληφθεί από προηγούμενη κυβέρνηση. Κλείνω την παρένθεση και λέω ότι σας είπε ο κύριος Υπουργός προηγουμένως ότι το Ταλίν, η Εσθονία μπορούν να διεκδικούν με τρόπο αποτελεσματικό τέτοιους οργανισμούς, διότι έχουν προχωρήσει στην ψηφιακή διακυβέρνηση, έχουν κάνει άλματα πελώρια και αποτελούν παγκόσμια παραδείγματα. Εδώ, έχουμε το φαινόμενο μία αψηφιοποίητη χώρα να έχει την τύχη, με πολιτικές αποφάσεις και πολιτικές συμφωνίες του παρελθόντος, οι οποίες εφαρμόστηκαν από όλες τις κυβερνήσεις, να φιλοξενεί έναν τέτοιο οργανισμό. Όταν, όμως, φιλοξενείς έναν τέτοιο οργανισμό χωρίς να προχωράς παράλληλα και τις ανάλογες πολιτικές ψηφιακής διακυβέρνησης και την κυβερνοασφάλειας, οι διεκδικήσεις σου δεν είναι τόσο αποτελεσματικές όσο άλλων χωρών, όπως προανέφερα και εγώ, αλλά και ο κύριος Υπουργός. Κατά συνέπεια αυτό που θέλω να πω απευθυνόμενος τώρα προς τον κύριο Υπουργό είναι ότι πρέπει να προχωρήσουν αυτές οι πολιτικές που έχει εξαγγείλει. Αποκέντρωση για εμάς δεν είναι αν θα υπάρχει στο Ηράκλειο η έδρα ενός οργανισμού με οχτώ εργαζόμενους, την ώρα που στο παράρτημα της Αθήνας, στο γραφείο διασύνδεσης, οι εργαζόμενοι έχουν φτάσει ήδη τους ενενήντα πέντε. Έχουμε φτάσει στο σημείο, δηλαδή, το γραφείο διασύνδεσης να φιλοξενεί πολλαπλάσιο προσωπικό από την έδρα του οργανισμού. Ε, καθίσταται και αυτονόητη η μεταφορά της έδρας, πόσω μάλλον, όταν σε πιέζουν οι εταίροι σου για άλλους λόγους, όπως προσβασιμότητας στελεχών κ.λπ.. Αυτά τα ζητήματα, λοιπόν, δεν έχουν να κάνουν με την αποκέντρωση. Αποκέντρωση για εμάς, κύριε Υπουργέ, θα ήταν αύριο, αν ήταν δυνατόν - ή το συντομότερο δυνατό - ο αγρότης του Ηρακλείου να παίρνει το ανάλογο δικαιολογητικό από τον ΕΛΓΑ και τον ΟΠΕΚΕΠΕ από το σπίτι του στο Ηράκλειο και αυτό να γίνεται με ασφάλεια, με κυβερνοασφάλεια, χωρίς διαρροή δεδομένων. Αυτό είναι πραγματική αποκέντρωση - αυτό έχει γίνει και στην Εσθονία - όταν μιλάμε για ψηφιακή διακυβέρνηση και κυβερνοασφάλεια. Κατά τα λοιπά, για όσα ακούστηκαν ακροθιγώς ή ευθέως εδώ για την υπόθεση της δικογραφίας που ήρθε, έχουμε μέρες. Εκείνο που κάνει πάντα η Νέα Δημοκρατία - και θα κάνει και σε αυτό το ζήτημα - είναι πως πάντα βρίσκεται θεσμικά προσηλωμένη στις κινήσεις της. Η Νέα Δημοκρατία δεν διχάζει σε καμμία περίπτωση και με καμμία αφορμή. Σε κάθε περίπτωση, οι κοινοβουλευτικές διαδικασίες είναι δεδομένες. Τις επόμενες μέρες θα τα δούμε όλα. Να είστε καλά. Σας ευχαριστώ.
Ευχαριστούμε κι εμείς τον κ. Μπουκώρο. Κλείνουμε τη σημερινή συζήτηση με τον Υφυπουργό Ψηφιακής Διακυβέρνησης τον κ. Γεωργαντά. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να αναφέρω δύο πράγματα στο Σώμα και να συνεισφέρω κι εγώ στη συζήτηση που έγινε. Κύριοι συνάδελφοι, σήμερα δεν αποφασίζουμε εδώ αν η έδρα του Ευρωπαϊκού αυτού οργανισμού θα είναι στο Ηράκλειο ή στην Αθήνα. Αυτό αποφασίστηκε από την προηγούμενη κυβέρνηση. Σε αυτήν την απόφαση της προηγούμενης κυβέρνησης, βεβαίως και αντέδρασαν τότε Βουλευτές της Νέας Δημοκρατίας, οι Βουλευτές που αναφέρθηκαν, Βουλευτές από το Ηράκλειο και ίσως όχι μόνο και ζήτησαν να αιτιολογηθεί ακριβώς αυτή η απόφαση από την τότε κυβέρνηση, για τα κριτήρια και τους λόγους που οδήγησαν σε αυτήν τη συμφωνία. Αυτό είναι το ένα σκέλος. Είναι ένα σημείο που βεβαίως έχει γίνει. Καμμία, όμως, ασυνέπεια και καμμία ασυνέχεια στο κράτος δεν θα μπορούσαμε στη συνέχεια να έχουμε, όταν αυτή η παρούσα Βουλή, η σημερινή Κυβέρνηση πρέπει να φέρει για κύρωση αυτή τη συμφωνία. Διότι υπάρχουν μερικά δεδομένα, τα οποία δεν πρέπει να τα υποβαθμίζουμε και να τα απαξιώνουμε, γιατί άλλως, απαξιώνουμε τον ρόλο μας σε μία συζήτηση σήμερα για ένα τόσο πολύ σοβαρό θέμα, για έναν τόσο σημαντικό ευρωπαϊκό οργανισμό. Το ένα είναι ότι από την αρχή η έδρα ήταν μεν στο Ηράκλειο, αλλά υπήρχε γραφείο διασύνδεσης και στην Αθήνα. Tώρα αντιστρέφονται οι ρόλοι. Tο άλλο είναι ότι από την αρχή η παραμονή αυτού του ευρωπαϊκού οργανισμού στη χώρα ήταν συγκεκριμένου χρονικού διαστήματος - δεκαπενταετίας, εννιά χρόνια στην αρχή, δεκαπέντε με την παράταση - και αυτό έχει γίνει αορίστου. Μπορούν να καταλάβουν κάποιοι τι σημαίνει αυτό σε σχέση με την επιθυμία κάποιων να διαμορφωθεί στη συνέχεια ένα νέο πλαίσιο συνεργασίας αυτού του ευρωπαϊκού οργανισμού με τη χώρα μας. Και, τέλος, σημαντική είναι η αναβάθμιση στον χώρο της κυβερνοασφάλειας του συγκεκριμένου ευρωπαϊκού οργανισμού. Νομίζω ότι υποβαθμίζουμε τον δικό μας ρόλο εδώ, όταν περιοριζόμαστε. Καλώς και ευλόγως ακούστηκαν επιχειρήματα από Βουλευτές ιδίως του Ηρακλείου - μπορούμε να τα κατανοήσουμε - αλλά νομίζω ότι πρέπει να δούμε τη μεγάλη εικόνα. Και η μεγάλη εικόνα είναι ότι καταφέρνουμε, ενώ δεν είμαστε σε αντίστοιχο επίπεδο προόδου στον συγκεκριμένο τομέα, να διατηρούμε επ' αορίστου την έδρα αυτού του οργανισμού στη χώρα, με γραφείο διασύνδεσης πράγματι στο Ηράκλειο και βεβαίως, να δείξουμε ότι η χώρα έχει και την αξιοπιστία και τη συνέχεια που πρέπει να τη διακρίνει σε όλες τις συμφωνίες της. Ευχαριστώ πολύ.
Ευχαριστούμε και εμείς. Κυρίες και κύριοι συνάδελφοι, ο Βουλευτής κ. Γεώργιος Κουμουτσάκος ζητεί άδεια απουσίας στο εξωτερικό τη Δευτέρα 16 Σεπτεμβρίου 2019, καθώς και από τις 19 έως τις 20 Σεπτεμβρίου. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κύριε Πρόεδρε, θα ήθελα τον λόγο.
Όχι, σε κάθε λέγοντα υπάρχει και αντιλέγων. Δεν τελειώνουμε έτσι.
Κύριε Πρόεδρε, ζητάω τον λόγο για μισό λεπτό.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ψηφιακής Διακυβέρνησης: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Οργανισμού Ασφάλειας Δικτύων και Πληροφοριών (ENISA), "Ευρωπαϊκού Οργανισμού Κυβερνοασφάλειας (ENISA)"». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Όχι.
Όχι.
Όχι.
Όχι.
Συνεπώς το νομοσχέδιο του Υπουργείου Ψηφιακής Διακυβέρνησης: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Οργανισμού Ασφάλειας Δικτύων και Πληροφοριών (ENISA), "Ευρωπαϊκού Οργανισμού Κυβερνοασφάλειας (ENISA)"» έγινε δεκτό επί της αρχής κατά πλειοψηφία. Προχωρούμε στην ψήφιση των άρθρων. Ερωτάται το Σώμα: Γίνεται δεκτό το άρθρο πρώτο ως έχει;
Ναι.
Ναι.
Όχι.
Όχι.
Όχι.
Όχι.
Συνεπώς το άρθρο πρώτο έγινε δεκτό ως έχει κατά πλειοψηφία. Προχωρούμε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Όχι.
Όχι.
Όχι.
Όχι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Ψηφιακής Διακυβέρνησης: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Οργανισμού Ασφάλειας Δικτύων και Πληροφοριών (ENISA), "Ευρωπαϊκού Οργανισμού Κυβερνοασφάλειας (ENISA)"» έγινε δεκτό επί της αρχής και επί των άρθρων κατά πλειοψηφία. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Όχι.
Όχι.
Όχι.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Ψηφιακής Διακυβέρνησης: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Οργανισμού Ασφάλειας Δικτύων και Πληροφοριών (ENISA), "Ευρωπαϊκού Οργανισμού Κυβερνοασφάλειας (ENISA)"» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.39΄ λύεται η συνεδρίαση για αύριο, ημέρα Πέμπτη 19 Σεπτεμβρίου 2019 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.